text:
फारबिसगंज, अक्टुबर ३१, २०१५. मैथिली जिन्दाबाद!!
बिहार विधानसभा चुनाव २०१५ मे पहिल बेर जोर-शोर सँ लागल मिथिलावादी दल अखिल भारतीय मिथिला पार्टी केर राष्ट्रीय सचिव मैथिली जिन्दाबाद केँ जानकारी करौलनि अछि जे एतेक साम-दाम स आ पेपर वर्क के साथ अभामिपा पहिले कहियो नहि चुनाव लड़ने छल, एहि बेर मिथिलावाद केर जीत तय अछि। कुल १९ ठाम सँ चुनाव लड़ि रहल अछि पार्टी। एहि १९ मे सँ १५ ठाम जीतबाक संभावना प्रबल अछि।
संजय मिश्रा एहि बेरुक अनुभव केँ आधार मानि आ स्वयं मात्र ४ महीना पहिने पार्टी मे सक्रिय सदस्य बनि काज आरंभ करबाक छोट अनुभव केँ आत्मसात करैत आगाँ लेल नीक रणनीति एखनहि सँ बना रहबाक बात सेहो कहलनि। ऐगला चुनाव धरि बिहार सरकार केर नाक मे दम करबाक जोश देखबैत मिश्रा एहि लेल आमजनक सहयोग केर आवश्यकता पर सेहो जोर देलनि। हुनकर कहब छल जे आम जनमानस केर भावना मे अलग मिथिला राज्य केर बात शंका-उपशंकाक बीच फँसल अछि। मिश्रा भावुक बनैत कहलनि जे जखन मैथिलक दुर्दशा आ बिहार सरकारक उपेक्षा आदिक चर्चा करैत मिथिला राज्य केर दरकार पर लोक केँ बुझबैत छी तऽ लोकक आँखि डबडबा जाएत अछि। लोकक दिमाग मे स्वराज्य प्रति प्रेम पहिने सँ भरल अछि, लेकिन उचित प्रतिनिधित्व नहि रहबाक कारणे बस उजागर टा नहि भेल अछि।
संपूर्ण मिथिलाक्षेत्र मे उम्मीदवारीक बात छल। लेकिन उम्मीदवार केँ टिकाकय राखय मे पार्टीक सामर्थ्य ओतेक मजगूत एखन धरि नहि हेबाक बात स्वीकार करैत मिश्रा कहला जे प्रदेश अध्यक्ष सदरे आलम खान केर नेतृत्व मे आगामी पाँच वर्ष धरि हमरा सब जमीन सँ जुड़ल राजनीति पर ध्यान देब आ ऐगला चुनाव मे पार्टीक एहेन खस्ता हालत एकदम नहि रहत, से विश्वास दियबैत छी। अही पाँच वर्ष मे मिथिलाक जन-जन धरि मिथिला राज्यक आवश्यकता पर सेहो पूर्ण रूप सँ नीति उजागर कैल जायत से विश्वास प्रकट केलनि।
चुनाव मे ओना तऽ पटनाक गद्दी पर आरोहण केर संघर्ष विभिन्न दलक बीच छैक, लेकिन पृथक् मिथिला राज्य केर मुद्दा पर एहि बेर अखिल भारतीय मिथिला पार्टीक अतिरिक्त आदर्श मिथिला पार्टी सेहो चुनावक मैदान मे अछि। मात्र चुनावहि टा लेल ई सब दल अछि आ कि जमीनी राजनीति करैत एहि क्षेत्रक उद्धार करबाक लेल कोनो योजना सेहो छैक, एहि सब पर आम मतदाता मे बहस चलिये रहल छैक। लेकिन पार्टी सचिव केर आत्मविश्वास केर प्रशंसा मिथिलावादीक जगत् मे खूब कैल जा रहल अछि।
परंपरावादी पार्टी सब एहि क्षेत्र सँ वोट टा लैत अछि, कहियो कोनो दीर्घकालीन विकास केर योजना तऽ दूरे छोड़ू, जेहो किछु अंग्रेजक जमाना मे विकसित कैल गेल तेकरो स्वतंत्र भारत मे ध्वस्त कैल गेल आर एहि क्षेत्रक लोक केँ घर छोड़ि सस्ता मजदूर बनि प्रवास करबाक लेल मजबूर कैल गेल। एहेन अवस्था मे क्षेत्रक विकास केर मुद्दा पर ई मिथिलावादी दल जरुर लोकमानस केर मस्तिष्क मे अपन अलग छाप छोड़ि रहल अछि, बस जरुरत एकर छैक जे चुनावक अतिरिक्त सेहो जनताक सरोकार पर राजनीतिक संघर्ष मिथिलावादी दल द्वारा निरंतर कैल जाय आ तखन नैतिकताक आधार पर सेहो चुनाव मे कन्टेस्ट कैल जाय।


c: text/html

text:
दरभंगा :[प्रणव चौधरी] मधुबनी जिलाक अरेर थाना क्षेत्रक जरैल निवासी भूप नारायण झाक पुत्री रंजनाक संदेहास्पद मौतक मामला में पुलिस जांचक रफ्तार तेज क’ देलक। विशनपुर थाना पुलिस 21 अगस्त मंगलदिन ओझौल गाम पहुंचक रंजनाक सासुरक अगल - बगल रहैय बला लोक सभ सँ पूछताछ केलक आओर इमहर रंजनाक पति प्रभात कुमार झा उर्फ बिट्टू केँ पूछताछक करबाक बाद पुलिस न्यायालय में पेश केलक आ ओतय सँ हुनका न्यायिक हिरासतमे जेल पठा देल गेल। रंजना झाक परिजन सभ जखन रंजनाक मौत पर सवाल ठाढ़ केलाक बाद एहि मामलामे नवा मोड़ आबि गेल अछि। पूर्वमे खबरि फैलल छल जे एकमी-शोभन रोड मे भरौल चौकक समीप सड़क दुर्घटना मे रंजनाक मौत भ’ गेलैन।
हालांकि घटनास्थल पर दुर्घटना केँ समर्थनमे साक्ष्य नैए भेटबाक बात पुलिस करैत छल मुदा जखन रंजनाक भाई रंजनाक सासुरवला पर हत्या करबाक आरोप लगौलनि तखन जाँचमे नव मोड़ आयल। बेंता स्थित एकटा निजी अस्पताल सँ छुट्टी मिलैत पुलिस रंजनाक पति प्रभात केँ गिरफ्तार क’ लहेरियासराय थाना ल’ गेलनि। सदर एसडीपीओ आरोपी प्रभात सँ बहुत देर तक पूछताछ केलक। पोस्टमॉर्टम रिपोर्ट केँ अध्धयन कएलाक बादमे प्रभात कुमार झा केँ जेल भेजबाक निर्णय लेल गेल। सदर एसडीपीओ प्रेस सँ बात करैत कहलैथ जे एहि मामलाक गंभीरता सँ जाँच चैल रहल अछि आ जल्दी ये रंजना हत्याकांडसँ सम्बंधित अन्य लोक सभके गिरफ्तारी सेहो भ’ सकैत अछि।
#दरभंगा #मैथिलि #समाचार #रंजना झा

robotstxt: allowed

filter: keep


text:
किसलय कृष्ण, सहरसा। जुलाई २७, २०१५. मैथिली जिन्दाबाद!!
सहरसा जिलाक प्रसिद्ध गाम मुरादपुर जन्म लेनिहार पंकज झा सम्प्रति वॅालीवुडक कला फिल्मक चर्चित अभिनेता बनि चुकल छथि । सहरसा सँ प्राथमिक शिक्षाक बाद बिहार आर्ट्स कालेज सँ बी एफ ए केलनि आ फेर राष्ट्रीय नाट्य विद्यालय नई दिल्लीक रेपर्टरीमे अभिनेताक रुपमे योगदान देलनि । रंगमंचसँ ओ अचानक नहि जुड़लाह अपितु हाईस्कूलक समयहिसँ सहरसामे आह्वान,प्रयास आदि नाट्य संस्थाक माध्यमे ओ कतेको मंचीय आ सड़क नाटकमे अभिनय केलनि । एनएसडीक रेपर्टरीसँ जुड़लाक बाद अनेको महत्वपूर्ण नाटकमे अपन अभिनयक छाप छोड़लनि ई मिथिलाक ई सपूत । हिनक बनाओल कतेको पेन्टिंग सेहो चर्चित भेल अछि। दिल्लीमे अपन अभिनयक छाप छोड़ैत ई पहुँचि गेलाह मायानगरी मुम्बइ आ फिल्म एक्टिग आ माडलिंगमे सक्रिय छथि । एखन धरि चमेली, मातृभुमि , वेडनेसडे , गुलाल , देसवा आदि दर्जनो फिल्ममे अपन सशक्त अभिनयक लोहा मनबा चुकल छथि । तहिना अनेको ब्राण्डक विज्ञापनमे सेहो संलग्न छथि । क्रिकेटर महेंद्र सिंह धोनी संग होण्डा बाइकक हिनक विज्ञापन बड प्रसिद्ध भेल अछि । हर्षक गप जे मैथिली मे प्रदर्शित होमअ जारहल फिल्म मिथिला मखान मे ई सशक्त भूमिका मे छथि।


text:
एकटा नगर मे पूजा-पाठ करै वाला एगो पन्डित के हुनकर जजमान हुनका दान मे बकरी देने छेलखिन जेकरा लऽ कऽ ओ वापस आइब रहल छेलखिन। अबैतकाल रस्ता मे ओहि बकरी पर चाइर गो ठक लोकक नजरि पैड़ गेलै। एकदम नीक बकरी केँ देखिकय ठक सब ब्राह्मण सँ ओ बकरी के ठकैके योजना बनेलक। विचार कैर क ओ योजनानुसार अलग-अलग भ गेल।
ओइ ठग मे सँ एगो ठग पन्डितजी के सामने आइब क कहै छै – “छिः छिः पन्डितजी, अहाँ पन्डित भऽ कऽ एकटा गन्दा कुत्ता केँ काँध पर उठा कऽ जा रहल छी। अहाँ के त धर्म भ्रष्ट भऽ गेल। शास्त्र मे कहल गेल छै जे –कुत्ता, मुर्गा, ऊँट, गधा, ई सब छुवै योग्य नै होइत छै।” पन्डित जी केँ ओहि ठकक बात पर बड तामस एलैन। पन्डितजी झट सँ कहलखिन – “रै पागल, तुँ आन्हर छिहिन जे बकरी के कुत्ता कहि रहल छिहिन।’’
“पण्डितजी! किया तमसाय छी? जाओ, अप्पन रास्ता जाओ। हम जे सत्य देखलौं, सेहे कहलौं।’ ’कहिकय ओ ठक अप्पन रस्ता चैल देलक।
पन्डितजी आगु बैढ गेलखिन। आब पन्डितजी कनी दूर चलने हेथिन कि हुनका दोसर ठक सामने सँ अबैत देखैलैन। ठक पन्डित जी के नजदीक आइब क कहलकनि – “अरे पन्डितजी! कते दुख के बात छै जे अहाँ एगो जंगली बिल्ला के रस्सी थामि कऽ लजा रहल छी।’’
पन्डितजी तामस मे कहलखिन- “रै मूर्ख! तोरा बकरी नजर नै अबै छौ, जे तु जंगली बिल्ला बता रहल छिहिन।’’
ठग कहलकय – “पन्डितजी, अहाँ नै तमसाओ। हमरा कि लेना- देना? जे देख रहल छी, सेहे कहि रहल छी।’’
एहि प्रकारे पन्डितजी ओतय सँ चैल पडला तँ कनी दुर गेला पर हुनका तेसर ठक भेटलैन और कहलकनि – “अरे भाइ! अहाँ इ गधा के हाँकिकय लऽ जा रहल छी।’’
“कि इ गधा छिये कि?’’ पन्डित आश्चर्य भऽ कऽ ओ ठक केँ देखकऽ आ फेर सोच मे पइड गेला। पन्डित जी के समझमे किछु नै आइब रहल छेलैन। ओ सोच लगलखिन इ सब कि छियै? पहिल आदमी के बकरी कुत्ता देखेलै, दोसर आदमीके बिलाइर और एकरा गधा देखाय द रहल छै, कहीं हम बकरी के रुप मे कोनो बवाल नहि त घर लऽ जा रहल छी कि? इ ख्याल मोन मे आइबते पन्डित जी डरा गेला। डर के मारे ओ बकरी के ओहि जंगलमे फेक देलथि आ ओतय सँ तेजी सँ भाइग गेलथि।
एहि प्रकारे तीन ठक सब बाते-बात मे ब्राह्मण केँ मूर्ख बनाकऽ बकरी ठइक लेलक। तेँ हम कहय छी बुद्धिमान बनू। एकता बनाकय राखु, एकता मे बल होइ छै। यदि एकता होइ तँ छोट छोट चुट्टी सब सेहो साँप के खा सकय छै।
(नोटः खिस्सा पूरा पढि प्रियशील केर मैथिली लेखन अभ्यास लेल आशीर्वाद स्वरूप सुझाव-सलाह जरूर देबैक।)


text:
— रिंकू झा
भरदुतिया भाई _बहिन के स्नेह आर लगाव के प्रतीक स जूरल एक टा पाबैन छै।
ओना त मिथिला में सब दिन बारहों मास छतिशो दिन एक टा ना एक टा पाबैन होइते रहई छै, आर सब पाबैन स कीछ नई किछ तथ्य जूरल छै,जे परिवार के कल्याण , सामाजिक कल्याण , आरोग्यता, दीर्घ आयु आदि स सम्बन्धित रहई छै।
तहीना भरदुतिया भाई आर बहिन के स्नेह स जुरल एक टा एहन पाबैन छै जाहि में बहिन सब के द्वारा अपन भाई के दीर्घ आयु के कामना केल जाय छै यमराज स।
भरदुतिया कार्तिक मास के शुक्ल पक्ष में दुतिया तिथि के मनाएल जाय छै, जाहि में बहिन सब भोरे _भोरे सूति उठी के अपन _अपन अंगना के निपै छैथ आर ओहि ठान अंगना में अरीपन द पीढ़ी बईसा ओहि ठान एक टा मैंटक मटकोरी ध ओहि में पाँच टा पात पान, सुपारी, मखान,आर कुमहरक फूल ,चांदीके अथवा साधारण सिक्का राखी , अपन अपन भाई स नोत लै छैथ।
भाई के पिरही पर वैसा क पीठार के चानन लगा सिंदूर के ठोप लगाएल जाय छै, तखन हाथ में सिन्दूर _पीठार के ठोप तीन बेर लगेल जाय छै फेर मंत्र के उच्चारण करैत मटकोरी में जे समान रहई छै ओहि ल के पैन स हाथ धोएल जाय छै,
मंत्र _ इ होई छै ( यमुना नोतलेन यम के हम नोतई छी अपन भाई के जेना गंगा जमुना के धार बहए तहीना हमर भाई के औरदा बढ़ए ) तखन भाई सब सेहो अपन शक्ति के अनुसार बहिन सब के उपहार दई छथींन। बहिन सब भाई के तरह _तरह के पकवान बना क खाना खुआबई छथीन।
ई पाबैँन बहुत प्राचीन काल स चली एबी रहल छै, कहावत छै की सूर्य देव के पुत्र यम आर पुत्री यमुना सब स पहिले ई पाबैन मनेने छैथ, दुनु भाई बहिन में बहुत प्रेम छलैन, जखन यमुना सासूर चयल
गेलखिन त यम के बहिन के याद अबैन त एक दिन यम अपन बहिन स भेट करे लेल गेलखिन जे देखी यमुना बहुत प्रसन्न भेलखिन ओ विधिपूर्वक भाई के पूजा केलनि ओ कार्तिक शुक्ल पक्ष के दुतिया तिथि छल ,यम कहलखिन बहिन यमुना स जे हम अहा पर प्रसन्न छी अहा जे मांगब से मांगु हम पूरा करब , तखन यमुना अपन भाई स कहलखीन जे आई के दिन अहा ककरो
भाई के प्राण हरण नई करवई सब बहिन के सोहाग _भाग भरल रहई आर ओकर भाई अमर रहई, ई सुनी यम कहलखिन जकड़ जन्म भेलैं है ओकर मृत्यु अवश्य हेतै ते हम अमरत्व होब के वरदान नई द सकई छी, ह ई जरूर क सकई छी की आई के दिन जे बहिन सब श्रद्धा स ई भरदुतिया मनेती हुनका भाई दीर्घायु प्रदान करबैन, यमुना स्वीकार क लै छैथ तहिए स ई पाबैन श्रद्धा रूपी केल जाए छै आर ई मंत्र पढल जाय छै
कहल जाय छै की भगवान श्री कृष्ण सेहों अपन बहिन सुभद्रा स नोत लेने छैथ।
मिथिला के संस्कृति के अनुसार सब बहिन सब ई पाबैन बहुत चाव स मनोबई छैथ,आर भगवान स कामना करै छैथ की हुनकर भे हमेशा दीर्घायु रहैँ न।
याह थिक मिथीलाक भाई बहिन के स्नेहक पाबैन भरदुतिया,
भगवान सब भाई बहिन के प्रेम बनोने रहैथ आर संग हमरो दूंनू भाई के दीर्घ आयु दैथ ।
✍ रिंकु झा
“भाइ-बहिनक स्नेह आर लगावक प्रतीक अछि ई पाबनि”
— रिंकू झा


text:
बाड़ी भेल घरक पाछाँ विभिन्न प्रयोजने राखल गेल जगह. ई आँगन सँ अ’ढ़ रहैछ आ मुख्यतः स्त्रीगण हेतु प्रयोजनीय होइछ. एकर रकबा उपलब्ध घड़ारीक हिसाबें कम वा अधिक भऽ सकैत अछि.
साबिक काल सँ स्त्रीगण हेतु स्नानक व्यवस्था बाड़ी मे रहैत आएल अछि. एहि हेतु कोनो उचित जगह पर टाट-फरक सँ घेरि आ स्नानी चौकी राखि तकर निजगुत व्यवस्था कएल जाइत रहल. पछाति जखन क’ल केर चलनसारि भेल तऽ कोनो-कोनो बाड़ी मे क’ल सेहो गड़ाओल जाए लागल. साँझ-परात स्त्रीगण हेतु निकासक व्यवस्था सेहो बाड़िए मे कएल जाइत रहल अछि. एखनो पैखानाघर प्राय: बाड़िए मे बनैत अछि.
बाड़ीक सहचर शब्दक रूपें झाड़ी शब्दक प्रयोग होइत रहल अछि. झाड़ी मतलब बहुत छोट-छोट गाछ. स्पष्ट अछि जे बाड़ी मे गाछ-बिरीछ सेहो होइत अछि. गाछक संख्या आ आकार बाड़ीक रकबा पर निर्भर करैत अछि. फूल, नेबो, लताम, ओल, तेकुना, खम्हाउर, पान आदि सहजहिं एहि ठाम पाओल जा सकैए. जगह फैलगर रहने कलकतिया, आम्रपाली सन-सन आम, केरा आदि सेहो भेटि सकैत अछि. भाँग लेल बाड़ी तऽ एखनो प्रसिद्ध अछि. बाड़ी मे रोपल विभिन्न लत्ती-फत्ती मचान पर फड़ैत-फुलाइत अछि किंवा टाट-फरक पर लतरैत रहैत अछि अथवा ओरिया कऽ ओकरा चार पर चढ़ा देल जाइत अछि.
बाड़ीक ओल, नेबो, तिलकोर, केरा आदि वस्तु पाहुन-परकक स्वागत मे बेस काज अबैत छै. अनायास केओ आबि गेलाह आ घर मे कोनो ओरियान नै अछि तऽ चिन्ताक कोनो बात नै, बाड़ी मे चलि जाउ, कइएकटा वस्तु भेटि जाएत. ओहुना, सँचार पुरेबा मे बाड़ीक नीक भूमिका रहैत अछि. माने पाहुनक स्वागत लए बाड़ीक खास महत्व रहैत आएल अछि.
हेमनि धरि पर्दाप्रथाक कारणे स्त्रीगण बाड़ी मे, विशेषतः गुमारक समय मे, हवा खाए लेल बहार होइत छलीह. बाड़ी स्त्रीगण हेतु अपन अड़ोसी-पड़ोसी सँ गप्प करबाक स्थान सेहो अछि, खास कऽ एहन महिला हेतु जे आँगन सँ बहराइ नै छथि। बाड़ी बाटे एक सँ दोसर आँगन जेबाक रस्ता सेहो होइ छल जे बेर-कुबेर मे बड़ काजक छल. एक तरहें ई गुप्त बाट घरक मर्यादाक रक्षक होइत रहल अछि. गृहस्थी जीवनक मारिते रास अरजा-खरजाल रखबाक जगह सेहो छल बाड़ी. बाड़ी मे जारनि-काठी रखबाक लेल गठुल्ला घर बहुत गोटे एखनो रखैत छथि.
बाड़ी मैथिली लोकगीत मे सेहो खूबे जगह पओने अछि. खास कऽ नचारी मे तऽ ई रहरहाँ भेटत. एगो उदाहरण एतय देखू-
"बाड़िए झाड़िए भाँग खोंटै छी
आँचर पर सुखबै छी यौ"
एकटा बाड़ी मलाहक सेहो होइत अछि. कहबी बुझले होएत-"सभतरि राम-राम, बाड़ी पर नहि राम-राम". ई कोनो नहरि, नासी, पइनिक कछेर मे किछु दिन अथवा मास धरि नियमित माछ मारबाक जगह कें कहल जाइत छै. सामान्यत:, एहि ठाम खोपड़ी सेहो होइत अछि जे राति कऽ माछक चोरि रोकबाक हेतु ओगरबाहीक निमित्त बनाओल जाइछ. ई खोपड़ी नार-पुआरक अथवा सिड़की टाँगि बनैत अछि.
हँ, तहन आब घड़ारीक कमीक चलते गामो मे शहरी घर बनए लागल अछि जाहि मे संलग्न पैखाना, पानिक टंकी आदिक व्यवस्था रहै छै. एहना स्थिति मे बाड़ी कत्ते दिन बाँचत से कहब मोसकिल!
— मिथिलेश कुमार झा
इहो पढू: मिथिलाक संस्कृति मे भनसाघर
(मैथिली भाषा मे उपयोगी वीडियो देखबाक लेल मिथिमीडिया केर यूट्यूब चैनल सब्सक्राइब करू. अहां फेसबुक, ट्विटर आ इन्स्टाग्राम पर सेहो फॉलो क' सकै छी.)
Tags: आलेख


text:
जयनगर - दिल्ली गरीब रथ 29 सितम्बर सं चलनाय शुरू होएत. एहि सं पहिने गरीब रथ के चलनाय दु बेर टलि चुकल अछि. एक बेर संसद मे अविश्वास प्रस्ताव केर कारण रेल मंत्री लालू प्रसाद यादवजी के व्यस्त भs गेलाह सं आ दोसर बेर कोसीक बाढ़ि केर कारण. उम्मीद कएल जाए जे एहि बेर सभ किछ कुशल रहय. किछ भांगट नहिं होय. अगर सभ किछ नीक रहत त रेल मंत्री जी 29 तारीख के जयनगर स्टेशन पर झंडा दिखा गरीब रथ के रवाना करथिन्ह. एहि अवसर पर दरभंगा... मधुबनी के सभ पैघ नेता सभ सेहो मौजूद रहताह. ई ट्रेन शुरू भेलाह सं जयनगर ... मधुबनी... दरभंगा केर संग पूरा मिथिला के लोक सभ के दिल्ली आबय जाय मे सुविधा होएत. एहि ट्रेन के सभ बोगी एसी अछि. स्लीपर के भाड़ा मे राजधानी केर मज़ा.
एहि दिन रेल मंत्री सीतामढ़ी स्टेशन पर बड़ी लाइन के उद्घाटन कs सीतामढ़ी सं दरभंगा के बीच ट्रेन के चलनाय शुरू करथिन्ह. लालू जी झंडा दिखा कs दरभंगा केर लेल गाड़ी रवाना करथिन्ह. छोटी लाइन के बड़ी लाइन मे बदलय के कारण एहि रुट पर पिछला छ मास सं ट्रेन बंद छल.


text:
— आभा झा।
बाल श्रम के मतलब अछि कम वयस में बच्चासँ लेल गेल काज जे कोनो क्षेत्र में हुनकर मालिक द्वारा कराओल जाइत छैक।ई एक दबावपूर्ण व्यवहार अछि जे अभिभावक या मालिक द्वारा कैल जाइत छैक। बचपन सब बच्चाकेँ जन्म सिद्ध अधिकार छैक, जे माता -पिता के प्यार और देख-रेख में सब के भेटबाक चाही।ई गैरकानूनी कृत्य बच्चाकेँ पैघ जेकां जीबै पर मजबूर करैत अछि।एकर कारण बच्चा के जीवन में कतेक रास जरूरी चीजक कमी भ ‘ जाइत छैक जेना – उचित शारीरिक वृद्धि और विकास, दिमाग के अनुपयुक्त विकास, सामाजिक और बौद्धिक रूपसँ अस्वास्थ्यकर आदि।बाल- श्रम नाम में एक बहुत पैघ अपराध छिपल अछि जे भविष्य के अंधकार दिस ल ‘ जा रहल अछि।बाल श्रम, भारतीय संविधानक अनुसार 14 वर्षसँ कम वयस के बच्चा के कारखाना , दोकान, होटल, रेस्तरां , कोयला खदान, पटाखा के कारखाना आदि जगह पर कार्य करेनाइ बाल श्रम छैक। बाल श्रम में बच्चाकेँ शोषण सेहो शामिल होइत छैक, शोषणसँ आशय बच्चासँ एहेन काज करवेनाइ जकरा लेल ओ मानसिक एवं शारीरिक रूपसँ तैयार नहिं अछि।भारतीय संविधान में मूल अधिकार के अनुच्छेद 24 के अंतर्गत भारत में बाल श्रम प्रतिबंधित छैक। बाल श्रम के मुख्य कारण बच्चाकेँ माता- पिता के लालच, असंतोष होइत छैक। अपन एशो- आरामक लेल बच्चासँ मजदूरी करबैत छथि।जाहि कारण बच्चा ने स्कूल जा पबैत अछि और ने ज्ञान प्राप्त क’ पबैत अछि।बचपन जिनगी के बहुत खूबसूरत सफर होइत छैक। कोनो चिंता ने फिकिर होइत छैक,एक निश्चिंत जीवनक भरपूर आनंद लेनाइ ही बचपन होइत अछि।लेकिन किछ बच्चाकेँ बचपन में लाचारी और गरीबी ओकरा मजबूर क ‘ दैत छैक जाहि कारणसँ ओकरा बाल श्रम जेहेन समस्या के सामना करय पड़ैत छैक। बाल श्रम वर्तमान समय में बच्चाकेँ मासूमियत के बीच अभिशाप बनि क ‘ सामने आबि रहल छैक। 2021 के बाल श्रम के उन्मूलन के लेल अंतरराष्ट्रीय वर्ष के रूप में घोषित कैल गेल छल। बाल श्रम के दुष्प्रभावसँ बचपन खतरा में –
1- बच्चा के विकास में रूकावट- बाल श्रम के सबसँ बेसी असर बच्चा के विकास पर होइत छैक। जे वयस में बच्चा के खेल-कूद करबाक चाही , शिक्षा लेबाक चाही ओहि वयस में ओकरा मजदूरी करय पड़ैत छैक।
2- बाल श्रमिक के अधिक शोषण- बाल मजदूर के हुनकर मालिक द्वारा बेसी शोषण कैल जाइत छनि।कम मजदूरी देलाकेँ संग काज बेसी करय पड़ैत छैक। दिन भरि तिरस्कार के सामना करय पड़ैत छैक।
3- बाल शिक्षासँ वंचित- परिवार में आर्थिक स्थिति नीक नहिं रहलासँ मजदूरी करय लेल मजबूर भ’ जाइत छथि।शिक्षा हुनकर जीवनसँ कोसो दूर रहैत छनि।भविष्य दाँव पर रहैत छनि।कखनो कोनो घटना घटित भ ‘ सकैत अछि किछ कहनाइ असंभव छैक।
बाल श्रमिक हेतु कि सब व्यवस्था हेबाक चाही – जेना श्रमिक स्कूल- सरकार द्वारा बाल मजदूरक लेल श्रमिक स्कूल खुजबाक चाही। जे हुनका काजकेँ बाद शिक्षा प्रदान करैन।
निःशुल्क शिक्षा – सरकार द्वारा सब सरकारी स्कूलक शिक्षा , दसवीं कक्षा तक निःशुल्क क’ देबाक चाही। एना केलासँ सब गरीब बच्चा हाई स्कूल परीक्षा उत्तीर्ण क’ सकैत छथि एवं हुनका रोजगार आसानीसँ प्राप्त भ ‘ जेतेन।हुनकर भविष्य उज्जवल हेतेन।
जागरूकता- बाल श्रम के रोकय लेल लोककेँ जागरूक भेनाइ अत्यंत आवश्यक छैक। बाल मजदूरी एक अपराध छैक तथा जे मालिक बाल मजदूरी करा रहल छथि हुनकर खिलाफ शिकायत दर्ज हेबाक चाही।हम मधुबनी जिलाकेँ होटल, दोकान सब में बाल मजदूर के काज करैत देखने छी।अहाँ जे होटल में खाना खा रहल छी अथवा दोकान पर सामान ल ‘ रहल छी ओहिठाम जे बच्चा काज क ‘ रहल अछि ओ बाल श्रम के शिकार अछि।अहाँ अपन घरसँ शुरूआत करू। हमर काजवाली बाई अपन बारह वर्ष के बेटी के काज करय लेल पठा देलक। हम ओकरा मना क ‘देलियै कि हम एकरासँ काज नहिं करायब।ओकरा बुझेलियै कि एखन एतेक छोट में कियैक एकरा काज करवा रहल छहि।एकरा शिक्षा नहिं देलहि त’ कम सँ कम सिलाई के शिक्षा दिया दियौ। तखन ओ हमर बातकेँ बुझलक। ओकरा सिलाई कढ़ाई के ट्रेनिंग दिया देलकै।आइ ओ एकटा बुटीक में काज क’ रहल अछि। पूरा विश्व बाल श्रम रोगसँ ग्रसित अछि। बाल श्रम के खिलाफ आवाज उठेनाइ आवश्यक अछि।प्रसिद्ध जर्मन विद्वान मैक्स मूलर कहने छथि कि” पश्चिम में बच्चा दायित्व बुझल जाइत छैक जखन कि पूर्व में बच्चा सम्पत्ति ” ई कथन भारत के संदर्भ में शत् प्रतिशत सही छैक। सरकार और आर्थिक रूपसँ समृद्ध लोककेँ बाल श्रम के खत्म करय में सहयोग करबाक चाही।हमरा सबकेँ मिलि क ‘ अपन आस-पास के वातावरण के शिक्षासँ जोड़बाक चाही। जाहि सँ हमरा सभके भविष्य में बाल श्रम के दृश्य देखय लेल नहिं भेटै।बाल श्रम एक अपराध अछि , एहि अपराध के जड़िसँ मिटाबैकेँ लेल हमरा सभकेँ आगू बढ़बाक चाही।
आभा झा
गाजियाबाद


text:
राज्यपालके स्वीकृति पश्चात लागू होयत फैसला
आउ एक नजैर देखि कतए-कतए कोन भाषा बाजल जाएत अछि.?
मगही : लातेहार, पलामू आओर गढ़वा।
भोजपुरी : लातेहार, पलामू आओर गढ़वा।
मैथिली : जमशेदपुर, दुमका, देवघर, गोड्डा आओर साहेबगंज।
अंगिका : दुमका, जामताड़ा, देवघर, गोड्डा, साहेबगंज आओर पाकुड़।
बताओल जा रहल अछि जे सरकार जनभावनाकेँ देखिकय अहितरहक फैसला लेबैक लेल विवश भेलाह आओर अन्तमे उपरोक्त सभ भाषाकेँ दोसर राजभाषाक दर्जा देबाक निर्णय सुनिश्चित कएल गेल।
झारखण्डमे 6.82℅ लोक मगही तs ओतहि 2.44℅ लोक द्वारा भोजपुरी बाजल जाएत अछि। साल 2001 केर जनगणनाके आधार बनाकाय अहि भाषाकेँ दोसर राज्यभाषाक रूपमे दर्जा देबाक निर्णय लेल गेल अछि। जनगणना केर आंकड़ा देखल जाय तs झारखण्डमे 18.36 लाख लोक मगही बाजैत अछि जे कुल आबादी केर 6.82% अछि। एनाही 6.56 लाख लोक अर्थात 2.44% लोक द्वारा भोजपुरी, 1.41 लाख लोक अर्थात 0.52% लोक मैथिली बाजै बला छथि। एहिठाम बता दी जे अंगिका केर जनगणना सूचीमे शामिल नहि कएल गेल छैक, मुदा संथाल केर लगभग सभ जिलामे अंगिका भाषा बाजनिहारक संख्यां विशेष छैक। एकरा पाछू तर्क देल गेलैक अछि जे अंगिका समूचा राज्य भरिमे प्रधानतासँ बाजल जाएत अछि। पुलिस नियुक्ति नियमावली आओर शिक्षक नियुक्ति नियमावलीमे सेहो उपरोक्त सभ भाषाकेँ वैकल्पिक भाषाके रूपमे मान्यता प्रदान कएल गेल अछि।


text:
कलकत्ता: रंगमंच हेतु समर्पित नाट्य संस्था कोकिल मञ्च डॉ अरविन्द अक्कू द्वारा लिखित नाटक 'अलख निरंजन' केर मंचन आगामी रविदिन 16 फरवरी कें बेरुपहर 4.30 बजे सं महानगर केर महाजाति सदन मे करत. नाटक गंगा झा केर निर्देशन मे मंचित होयत. एहि कें ल' कलाकार लोकनि अभ्यास क' रहलाह अछि. निर्देशक गंगा झा मिथिमीडिया कें बतओलनि अछि जे बहुत मेहनति सं एक नीक नाटक बीछल मंचन हेतु. अक्कू केर लिखल ई नाटक युवा लोकनिक हेतु आँखि फोलयवला अछि. एहि मे युवा मनक द्वंद्व सोझाँ आयल अछि. एखन जखन देश केर पैघ जनसँख्या युवा अछि त' ई नाटक निश्चय मिथिला समाज केर युवा हेतु उपयुक्त अछि. ओ आगां कहलनि जे मैथिली मे मौलिक नाटक बीछब आ ओकर मंचन करब कोनो चुनौती सं कम नहि अछि. आशा करैत छी जे मंच पर नाटक सफल होयत. दर्शकक अपेक्षा पर उतरबा हेतु हम सभ अभ्यासरत छी.
कोकिल मंच केर सचिव नबोनारायण मिश्र बेसी सं बेसी दर्शक कें प्रेक्षागृह मे आबि नाटकक आनंद लेबय ओ कलाकार लोकनिक हौसला बढ़यबा हेतु अयबाक आह्वान कयलनि अछि. मञ्च केर 24म वार्षिकोत्सवक अवसर पर 32म नाट्य प्रस्तुति अछि ई नाटक. नाटकक संगहि गीत-संगीत केर कार्यक्रम सेहो राखल गेल अछि.
(Report: मिथिमीडिया ब्यूरो)
Tags: हालचाल


text:
– पंडित मधुकान्त झा ‘मधुकर’, ग्राम: चैनपुर, सहरसा, मिथिला
जनकपुर स्थित कमनीय अनुपम कोबर मे सीताराम के।
शक्तिब्रह्म समक्ष माय सीताक अनुचरी के उक्ति॥
दूलहा राम के प्रति:
हिऔ मिथिला के दूलहा कमाल करै छी।
दीन दुखिया बेहाल के नेहाल करै छी॥
हिऔ मिथिला……
हम जानै छी, हम जानै छी,
कृपा सिया के महिमा बखानै छी!
हिरण्यकश्यप केँ नरसिंह बनि फारलौं,
कृष्ण बनि दुर्जन कंस बजारि मारलौं!
घर मे निर्धन के बनि कय मसाल जरै छी॥
हिऔ मिथिला….
द्रौपदी काज वसनावतारे भेलौं,
भक्त केवट केँ रज दय उद्धारे केलौं!
कखनो दीनो सुदामाक जंजाल हरै छी॥
हिऔ मिथिला….
कखनौ उगना बनि विद्यापतिक संग मे!
कखनौ गोपीक प्रेमक रंगल रंग मे!
कखनौ उजड़ल कय राम! मालो माल करै छी॥
हिऔ मिथिला के दूलहा….
अहाँ तारव धरि कहियो ई आश धेने छी,
सतत भक्त हृदय मे निवास केने छी!
नित्य निर्मल जन जानि नन्द लाल ढरै छी॥
हिऔ मिथिला के दूलहा….
अपने करुणा वरुणालय अनन्त नाम छी,
अहाँ रहिते एहि जग मे दहिन वाम छी!
अहीं सब जीव-जन्तुक प्रतिपाल करै छी॥
हिऔ मिथिला के दूलहा…
जानकीनाथ बिना ‘मधुकर’ क जान कि,
प्राण मिथिलाक जनकी नन्दिनी जानकी!
अहाँ गुदरी भरल घर मे लाल भरै छी॥
हिऔ मिथिला के दूलहा….


text:
बाल मुकुन्द पाठक, पटना। दिसम्बर २२, २०१५. मैथिली जिन्दाबाद!!
जौं-जौं संसार निरंतर आगाँ बढ़ि रहल अछि..साइन्स प्रगति क’ रहल अछि..लोक बेसी सँ बेसी टेक्निकल फ्राईन्डली भ’ रहल अछि..एक-दोसरा सँ संवाद स्थापित करबाक नव-नव माध्यमक ईजाद भ’ रहल अछि, लोकक बीच संवाद धर्मिता निरंतर घटल जा रहल अछि..एक पीढ़ी सँ दोसर पीढ़ी कें मध्य गैप दिनानुदिन घटल जा रहल अछि, से खाली आम लोकक संगे टा नहि साहित्यिक लोक संगे सेहो भ’ रहल छैक एहिना मे बीतल पाँच मास सँ आपसी संवाद स्थापित करबाक दिशा मे कयल जा रहल प्रयास साहित्यिक चौपाड़ि ‘क पांचम बैसकी इको पार्क पटना मे सफलतापूर्वक सम्पन्न भेल.
बेमार रहबाक कारणे पछिला बैसकी मे उपस्थित नहि भेलाक बाद एहि बैसकी मे अयबाक कछमच्छी जे की पछिला डेढ़ मास सँ मोन केँ गुदगुदबैत रहैत छल आइ इको पार्क मे एहि चौपाड़िक बादे खत्म भेल.
अपराह्न तीन बजे सँ सुनश्चित भेल एहि अनौपचारिक गोष्ठीक आरंभ आधा घंटा विलंब कें उपरान्त साढ़े तीन बजे सँ भेल जकर श्री गणेश गुंजनश्री अपन कथा ‘जय भगवान’ कें पाठ सं केलनि..जकरा बाद हम अपन तीन टा लप्रेक कें पाठ केलहुँ..तदुपरान्त पंकज चौधरी नवलश्री अपन एकटा कविता आ गजल आओर जीएस गुरू नाम सँ प्रसिद्ध राकेश झा दू टा कविता सुनौलनि. आजुक एहि आयोजनक मुख्य आकर्षण वरिष्ठ साहित्यकार आ मैथिलीक प्राध्यापक विभूति आनंद मैथिली रंगकर्म कें चिंताजनक आ दयनीक स्थिति कें विस्तार सँ चित्रित करैत अपन एकटा लेख पढ़लनि जिनका सुनब हमरा सभ कें लेल एकटा अविस्मयणीय अनुभव रहल. हुनक एहि लेख कें सुनलाक बाद मैथिली रंगकर्म सँ सम्बन्धित बहुत रास जानकारी हमरा सभ कें बुझबाक भेटल.
एकरा सभक बाद आभासी जगत सँ भेटल अश्विनी कुमार तिवारी, महेश झा डखरामी आ राजदेव राज कें रचनाक पाठ सेहो कयल गेल. कार्यक्रमक अंत मे हम आ गुंजनश्री अपन-अपन एकटा गजलक पाठ सेहो केलहुं.
एहि अवसर पर तौसीफ आलम, कुणाल, रवि दीप अओर कौशल कुमार झा सेहो उपस्थित रहथि.


text:
देश के सभसं बड़का अखबार मे सं एक दैनिक भास्कर जल्दीए बिहार आओर झारखंड सं शुरू होए वाला अछि. एहिके लेल दैनिक भास्कर के पत्रकार सभक जरूरत अछि. दैनिक भास्कर अखबार मे एहि बारे मे एकटा भारी भरकम विज्ञापन निकलल अछि. अखबार के लेल जतेक पद अछि सभ बिहार आओर झारखंड सं जुड़ल लोक के लेल अछि. जेहि पद के लेल विज्ञापन निकलल अछि ओ अछि... समाचार संपादक... उप समाचार संपादक... मुख्य उप संपादक... उप संपादक... प्रशिक्षु उप संपादक... चीफ रिपोर्टर... डिप्टी चीफ रिपोर्टर... रिपोर्टर... प्रशिक्षु रिपोर्टर... वाणिज्य संवाददाता... खेल संवाददाता... ब्यूरो प्रमुख ... वरिष्ठ संवाददाता... संवाददाता... फोटोग्राफर... कार्टूनिस्ट... डिजाईनर...मैगजीन/ फीचर संपादक.
कुल 16 पद के लेल सैकड़ों वैकेंसी अछि. ओना एकरा सभ के लेल 5 साल के अनुभव मांगल गेल अछि मुदा अगर अहां मे जोश... उत्साह... किछ करय के जज्बा अछि त कोनो दिक्कत नहि. मुदा एक बात ध्यान राखब 21 अप्रैल तक अहांक आवेदन अखबार के पास पहुंचि जएबाक चाही. अहां अपन फोटो लागल बॉयोडाटा/ रिज्यूमे एहि पर भेज सकय छी :


text:
नीलू कुमारी
पटना । पत्रहीन नग्न गाछ मे नव पल्लव देखि मन आनंद स भरल अछि, हे मिथिला तोहे मधेपुरा मे सबहक सपना गरल अछि….आखिरकार मधेपुरा मिथिलाक औद्योगिक नगर आइ बनि गेल। आइ स मधेपुरा मे रेल विद्युत इंजन कारखाना चालू भ गेल। पहिल इंजनक निर्माण क कार्य एकटा सादा समारोह मे शुरू भेल। इंजन निर्माण क कार्य करि रहल एल्सटॉम कंपनी क अधिकारी, भारतीय रेलवे क अधिकारी क संगहि मिथिला पुत्र व मधेपुराक जिलाधिकारी मो. सोहैल दीप जरा निर्माण कार्य विधिवत शुरू केलथि।
एल्सटॉम कंपनी क एशियन रीजन क सीनियर प्रेजिडेंट जेनफ्रेंन कोइस बीडीओइन एहि प्रोजेक्ट कए मेकइन इंडिया क उदाहरण कहलाह। ओ कहला जे फरवरी 2018 क अंत तक मधेपुरा मे बनल इंजन पटरी पर आबि जायत। एहि ठाम बनल लोकोमोटिव इंजन क गति 120 किलोमीटर प्रति घंटा होएत।
एहि अवसर पर जिलाधिकारी मो सोहेल कहला जे लोकोमोटिव इंजन क काज शुरू भेला स मधेपुरा क आर्थिक आ सांस्कृतिक विकास होएत। ओ कहला जे रेल फैक्ट्री मे निर्माण कार्य शुरू भेला स मधेपुरा नहि बल्कि संपूर्ण प्रदेश लेल पैघ उपलब्धि अछि। एहि मौका पर एल्सटॉम क प्रोजेक्ट डायरेक्टर जेन क्रिस्टोफ गोवर्ट, रेलवे सीएओ खुशीराम, डीएम मो. सोहैल, एसपी विकास कुमार आदि मौजूद छलथि।
उल्लेखनीय अछि जे मधेपुरा मे रेल इंजन कारखानाक प्रस्ताव तत्कालीन रेलमंत्री लालू प्रसाद अपन रेल बजट मे रखने छलाह।


text:
पटना। अंतरराष्ट्रीय स्वास्थ्य संगठन क अधिकारी हेमंत शुक्ला क कहब अछि जे बिहार मे एकटा विशेष नीति क तहत पोलियो उन्मूलन अभियान चलाउल जा रहला अछि, जेकर कारण स पीडि़त क संख्या मे कमी आएल अछि। ओ कहला जे वर्ष 2007 मे पोलियो क जतय 503 मामला छल, ओतहि 2008 मे 233 मामले सामने आएल। एहि प्रकार स 2009 मे सिर्फ 117 मामला प्रकाश मे आएल। शुक्ला क मुताबिक पिछला साल अक्टूबर स एखनधरि पी 1 क एकोटा मामला प्रकाश मे नहि आएल अछि।
ओ कहला जे बिहार मे एहि वर्ष स ‘वाइवेलेंट ओरल पोलियो वैक्सीनÓ क प्रयोग प्रारंभ करि देल गेल अछि। सात फरवरी स 10 फरवरी तक पोलियोरोधी खुराक देबाक अभियान मे एहि वैक्सीन क उपयोग भ रहल अछि। इ वैक्सीन पोलियो क पी 1 आ पी 3 दूनू मामला कए रोकबा मे सहायक अछि। राज्य क स्वास्थ्य विभाग क सचिव सीके मिश्र कहला जे सात फरवरी स 10 फरवरी तक 1,17,000 टा बच्चा कए इ खुराक देल जाइत।


text:
कोच्चि। 1951 मे मिथिलाक पुत्र सुरेंद्र चौधरी जे आसमान मे लकीर खींचने छलाह, ओहि लकीर कए आइ भावना कंठ आ शिवांगी सन मिथिलाक बेटी शिखर तक पहुंचा देलक अछि। आइ मिथिला कहि सकैत् अछि जे भारतक पहिल अपन विमान तेजस बनेनिहार मानस बिहारी वर्मा होइथि या पहिल युद्धक विमान उडेनिहारि महिला पायलट भावना कंठ, पहिल पर कब्जा मिथिलाक बरकरार अछि। मंगल दिन नौ सेनाक पहिल महिला पायलट सेहो मिथिलाक बेटी शिवांगी आसमान मे नव लकीर खींच दुनिया मे मिथिलाक धीयाक परचम लहरा देलथि अछि। सब-लेफ्टिनेंट शिवांगी एकटा अनिवार्य प्री फ्लाइट चैक क दौरान भारतीय नौसेना क सफेद डोर्नियर 228 ट्विन टरबोप्रोप विमान कए देखैत -परखैत छथि। अपन निरीक्षण स संतुष्ट भेलाक बाद ओ विमान क कॉकपिट मे चढ़ैत छथि। उड़ान भरैत छथि आ एकटा इतिहास रचि दैत छथि। इ विमान भारतीय नौसेना द्वारा सामान्य उपयोग आ निगरानी क काज मे अबैत अछि।
24 वर्षीय सब लेफ्टिनेंट शिवांगी भारतीय नौसेना क पहिल महिला पायलेट छथि। ओ मंगल दिन इतिहास रचि देलथि आ मिथिला अपन बेटीक उपलब्धि स गदगद रहल।
सब लेफ्टिनेंट शिवांगी कए सोमदिन कोच्चि मे आइएनएस गरुड़ पर आयोजित एकटा कार्यक्रम मे विंग्स स सम्मानित कैल गेल छल।
बता दी जे शिवांगी कए डोरिनर 228 उडेबाक प्रशिक्षण देल गेल अछि। हुनका भारतीय नौसेना क सबसे पुरान स्क्वाड्रन इंडियन नावल एयर स्क्वाड्रन प्रशिक्षित केलक अछि। एहि मौका पर लेफ्टिनेंट शिवांगी कहलथि, ”हम अपन खुशी कए शब्द मे बयां नहि क सकैत छी। ” कॉकपिट मे बैसल- बैसल शिवांगी एकटा टीवी चैनल स कहलीह, ”हमर पिता एकटा शिक्षक छथि आओर हमर दादा जी एकटा किसान छलाह। हमर परिवार मे आइ तक कियो सैन्य बल मे सेवा नहि देलक अछि। शिवांगी कहलीह जे हम जे करै चाहैत छी हमर परिवार हमर संग रहैत अछि। चाहे मकेनिकल इंजीनियरिंग करबाक गप हुए बा भारतीय नौसेना मे शामिल हेबाक फैसला, परिवार सबटा मे हमर संग रहल। अपन बेटी कए युद्धक विमान पर बैसल देखि रहल शिवांगी क माता-पिता हरिभूषण आ प्रियंका आएनएस गरुड़ पर छलथि। जिनका खुशी नुकायल नहि जा सकैत छल।
शिवांगी क पिता हरिभूषण कहला, ”हम बेहद साधारण पृष्ठठभूमि स अबैत छी, आइ हमर बेटी हमरा इतबा नाम देलक जाहि स भावुक भ गेल छी, हमरा अपन बेटी पर बहुत गर्व अछि। हमरा लगैत अछि बेटी जे चाहैत अछि ओकरा ओ करबा स नहि रोकबाक चाही, ओकरा ओकर मनक करै देबाक चाही। ओकरा प्रोत्साहित करबा जरुरत छै।” बता दी जे शिवांगी क परिवार बिहार क मुजफ्फरपुर जिलाक एकटा गांव मे रहैत अछि।
कॉकपिट क भीतर सब-लेफ्टिनेंट शिवांगी उड़ान भरबा स पहिने विमान क निरीक्षण पूरा केलथि। शिवांगी कहलीह “हमर कमांडिंग ऑफिसर कहने छथि जे विमान कखनो इ नहि देखैत अछि जे ओकरा उडेनिहार स्त्री अछि आ पुरुष। एहि लेल हमरा खुद कए एकटा प्रशिक्षु क तरह देखबाक चाही नहि कि एहि तरह जे हम त औरत छी या आदमी। हमरा अपन सीनियर आ समक्ष सब स बहुत प्रोत्साहन भेटल।” शिवांगी कहलीह, “एखन हमर प्रशिक्षण क बहुत रास हिस्सा बाकी अछि। एखन हमरा डोर्नियर मे मैरिटाइम रिकोनेसैंस आ विमान मे अन्य भूमिका सब कए सीखबाक बाकी अछि। एकर बाद हमरा पी-81 विमान लेल सेहो प्रशिक्षित कैल जाएत.” बता दी जे पी-8आई एकटा पैघ लंबा रेंज क एंटी सबमरीन आ एंटी सरफेस लड़ाकू विमान अछि। लेफ्टिनेंट शिवांगी डोर्नियर ऑपरेशनल फ्लाइंग प्रशिक्षण कोर्स आईएनएएस 550 जनवरी मे शुरू करतीह, जाहि स ओ मैरिटाइम रिकोनेसेंस स्क्वाड्रन स जुड़बा स पहिने तैयार भ जेतीह।
ओ कहलथि, “अपन बेहतर प्रयास करैत लगातार मेहनत करैत रहबाक चाही, अपन सपना कए पूरा करबा स घबरेबाक नहि चाही आओर कोशिश करैत रहबाक चाही।” बता दी जे डोर्नियर 228 एकटा खास तरह क विमान अछि जेकर खूबी मे बेस दूरी, उपयोगी क्षमता काफी अधिक अछि। आओर इ काफी वजन सेहो उठा सकैत अछि। खास बात इ जे इ बहुत कम लागत मे क देखबैत अछि।


text:
राजनीतिक आलेख
– राजेश रंजन यादव ‘पप्पू यादव’, सांसद, मधेपुरा
बहुप्रचारित ‘स्वाभिमान रैली’ केँ लालू प्रसाद अपन ‘खानदान’ फिल्म केर शो बना देलनि । लेकिन बिहार केर जनता एकरा फ्लॉप कय देलक । गांधी मैदान आधा सँ अधिक खाली छल । आधा सँ अधिक खाली गांधी मैदान मे लालू प्रसाद जी अपन खानदान केँ रैंप पर अनलनि । खुद रिजेक्टेड भऽ गेला, तऽ बेटा-बेटी केँ सामने कय देलनि । राबड़ी देवी जी तऽ छलीहे, आइ समधियाना केँ सेहो लऽ अनला ।
नीतीश कुमार केर तऽ कद छोट भइये गेल । लालू प्रसाद ई साबित करबाक कोशिश केलनि जे आब सरकार वैह चला रहला अछि । अनंत सिंह केँ हुनके कहला पर नीतीश कुमार जेल पठौलनि । हद छैक हौ भाइ, लालू जी केहेन-केहेन झूठ बजैत छथि । कियो हिनका सँ पूछय जे अनंत सिंह केँ बढ़ेने के छल । हां..हां लालू जी, अनंत सिंह केर बड़ भाइ दिलीप सिंह केँ मंत्री अहीं तऽ बनेने रही, कियैक नहि बता रहल छी बिहार केँ । सच खुल जेबाक डर अछि अहाँकेँ लालू प्रसाद जी, लेकिन हकीकत मानू जे बिहार केर जनता सब बुझि रहल अछि । पूरा बिहार जनैत अछि जे बाढ़ मे पवन यादव केर हत्यारा केँ जेल तक पहुंचेबाक अभियान हमहीं चलेने रही, तऽ अनंत सिंह केर कहर आइयो बरैस रहल होइतय ।
जार्ज फर्नांडीस, कर्पूरी ठाकुर और जगदेव प्रसाद केँ धोखा देनिहार नीतीश कुमार कोन मुंह सँ स्वाभिमान और डीएनए केर बात करैत छथि, बिलकुल अटपटा लागि रहल अछि बिहार केँ । आय आधा सँ बेसी खाली गांधी मैदान केर कोनो कोण मे सेहो दलित-महादलित नहि छल । मुसलामन सेहो नदारद छल । आखिर कियै? नीतीश जी, बिहार केँ बताबैथ जे जखन मुख्य मंत्री जीतन राम मांझी केँ अनंत सिंह दौड़ा-दौड़ा कय मारबाक बात कय रहल छलाह तऽ अहाँ अनंत सिंह केर संग कियैक ठाढ रही । सिर्फ अही लेल न जे मुख्य मंत्री केर कुर्सी अहाँकेँ अपराधी सबहक बले चाहैत छल ।
दुए दिन पहिने मुन्ना शुक्ला सेहो जदयू केर मंच पर देखेला अछि, ई अहाँ नकारि नहि सकैत छी नीतीश जी । जंगल राज केर नारा तऽ अहें देने रहियैक नीतीश कुमार जी, आय कोना पलटी मारि रहल छी । आजुक रैली मे सेहो खाली अपराधी और माफिया तत्व केर ताकत टा लागल छल । पूरा पटना मे लौंडा नाच करायल जा रहल छल । संगहि जाति केर नंगा नाच सेहो चलि रहल छल ।
गुजरात केर पटेल क्रांतिक समय नीतीश कुमार जी हार्दिक पटेल केर समर्थन करैत छथि तऽ शरद यादव विरोध । हद केर जातिवादक गंदा राजनीति अहाँ सब कय रहल छी ।
आरएसएस केर कतय सँ विरोधी भऽ गेला लालू प्रसाद जी ? भागलपुर दंगाक समय लोक सभा केर कार्यवाही मे अहाँक आरएसएस महिमा गान आइयो कलमबंद अछि । अहाँ तऽ सदिखन दंगाई केँ गला लगेलहुँ । जहां तक नीतीश कुमार जीक बात अछि, तऽ गुजरात याद करू । नीतीश कुमार तऽ बतौर रेल मंत्री गुजरात जाकय कहला जे पूरा देश नरेन्द्र मोदी केर बाट ताकि रहल अछि ।
गरीबक बात लालू-नीतीश जी केर मुंह सँ बिलकुल बयमानी अछि । सच छैक जे मुख्य मंत्री बनबाक पूर्व लालू जी गरीब छलाह, लेकिन आय पांच सौ करोड़ केर फार्म हाउस मे कोना रहय लगलाह, ई बिहार केँ जरुर बतवैथ । अहाँ यदुवंशीक लेल कि केलहुँ अछि लालू जी । जखन दोसर कियो आगू आबय चाहैत अछि, तऽ अहाँ अपन खानदान केर नाकाबिल संतान केँ आगू करबाक कोशिश करैत छी । अहाँक खानदान टा बिहार केर यदुवंश नहि छी । बात भूमिहीन और भिखमंग केर करैत छी । दुनू भाइक बिहार मे शासन पचीस वर्षक रहल । बताउ तऽ सही जे एकरा कम करबाक लेल हिनका सबकेँ के रोकलक? जेपी केर नाम लैत दूनू उल्लू सीधा करैत रहला । मन में श्रद्धा रहितैन, तऽ जेपी केर गांव दर्शनीय भऽ जाइत । मुदा ओतय आइयो बुनियादी सुविधा नहि अछि । कालेज तक खोलि नहि पेलहुँ । भिखारी ठाकुर व डा. राजेन्द्र प्रसाद जी केर गांव आइयो वैह दर्द सँ कराहि रहल अछि ।
भूमिहीन केर एतबहि चिन्ता होइतय तऽ बंदोपाध्याय कमेटीक सिफारिश केँ आय धरि कियैक नहि लागू कराओल गेल रहितय । बिहार केँ दुनू भाइ केँ बतेबाक चाही जे प्रभुनाथ सिंह, दिग्विजय सिंह, अखिलेश सिंह सरीखाक कहलो पर बिहार मे बटाईदारी कानून केँ लागू नही होमय देल गेल ।
हम राबड़ी देवी जी केँ माय केर सम्मान दैत छी । मुदा ओ आय कहलनि जे पप्पू यादव केँ मारू । हम जानय चाहैत छी जे आखिर पप्पू यादव सँ अहाँ पति-पत्नी डरा कियैक गेल छी । बस यैह लेल न जे हम गरीबक बात करैत छी और बिहार केर लेल लड़ैत छी । हम कृष्ण केर वंशज छी राबड़ी जी, कंस-दुर्योधन केर प्रतिनिधित्व नहि करैत छी । अहाँक पास दुर्योधन केर भीड़ अछि । हम दुनू भाइ केँ गांधी मैदान मे खुला बहस केर चुनौती दैत छी । पूरा पचीस साल केर बही-खाता हम बिहार केर बतायब । राबड़ी देवी जी नहि बिसरू जे अहाँ आइ वैह ललन सिंह केर संग मंच शेयर कय रहल छलहुँ, जे अहाँकेँ कोर्ट-कचहरी तक घसीटलक और लालू जी केँ जेल पठौलक ।
आय बिहार देखलक जे नीतीश कुमार कतेक पैघ दू-मुंहाँ सांप छथि । दुइ दिन पहिने अरविंद केजरीवाल केँ घुमा रहल छलाह और आइ सोनिया गांधी केर संग मंच शेयर केलनि । अहाँ छी केकर संग नीतीश जी, मन सँ बिहार केँ बताउ । कखनहु सोनिया जी, कखनहु केजरीवाल, कखनहु लालू जी, कखनहु मुलायम जी, कखनहु ममता जी तो कखनहु वामपंथी, अहाँ तऽ अवसरवाद केर राजनीति केर सबसँ बड़का प्रमाणक छी । गवाह अछि जे कांग्रेस के सबसँ बड़ा दुश्मन नीतीश कुमार और शरद यादव रहला अछि । बिहार केर कांग्रेसी कहियो नीतीश कुमार केर खून केँ माफ नहि करत । यूपीए केर सरकार तऽ सदैव बिहार केँ संग देलक, लेकिन नीतीश कुमार गरियबिते रहला । सोनिया गांधी केँ धोखेबाज के मंच पर एनाय कांग्रेस केर लेल सेहो शुभ नहि कहल जायत ।
बिहार केर जनता बुझि गेल अछि जे सत्ताक भूख मे दुनू भाइ बिहार केँ मूर्ख बना रहला अछि । याद अछि न लालू जी नीतीश कुमार केँ बबूल केर पेड़ कहैत छलाह, तऽ नीतीश कुमार लालू जी केँ पागल बता दैथ । ई मिलन ‘विधवा मिलन’ थीक, जे बिहार केर भला नहि कय सकैत अछि । नीतीश कुमार केर नेतृत्व बिहार केर यदुवंशी कोना स्वीकारि लेत । अकेले मगध मे तेरह हजार यादवक हत्या नीतीश कुमार केर राजपाट द्वारा करायल गेल अछि । नरसंहार केर मुजरिम सरकारी मदद सँ बरी करा देल गेल अछि । बिहार केर हालत बुझू । लालू प्रसाद केर शासन मे 1994 केर बाद लगातार नरसंहार होइत रहल और फेर नीतीश कुमार केर शासन मे सब आरोपी साक्ष्य केर अभाव मे कोर्ट सँ बरी भऽ जाइत अछि । बिहार सवाल पूछि रहल अछि जे नरसंहार मे मारल गेल लोक केँ मारने के छल । आब अहाँक नाटक हम नहि चलय देब लालू प्रसाद व नीतीश कुमार जी । बिहार केँ बदलबाक कसम हम खा लेने छी और बदैलकय रहब ।


text:
गीताक तेसर बेरुक स्वाध्याय
(निरंतरता मे – प्रकृति अपन गुण अनुरूप चेष्टा करबे करत, ताहि अनुरूपे सब केँ कर्म करहे टा पड़ैत छैक, फेर एहि मे निग्रह कि कय सकत… गीताक तेसर अध्यायक ३१-३३ श्लोक उपरान्त)
इन्द्रियस्येन्द्रियस्यार्थे रागद्वेषौ व्यवस्थितौ।
तयोर्न वशमागच्छेत्तौ ह्यस्य परिपन्थिनौ॥ ३४॥
इन्द्रिय इन्द्रिय केर अर्थमे (प्रत्येक इन्द्रिय केर प्रत्येक विषयमे) मनुष्य केँ राग (लगाव) और द्वेष (अलगाव) व्यवस्था सँ (अनुकूलता और प्रतिकूलता केँ लैत) स्थित अछि। मनुष्य केँ एहि दुनुक वश मे नहि हेबाक चाही; कियैक तँ यैह दुनु खाली ओकर (पारमार्थिक मार्ग मे) विघ्न डालऽवला शत्रु थीक।
श्रेयान्स्वधर्मो विगुण: परधर्मात्स्वनुष्ठितात्।
स्वधर्मे निधनं श्रेय: परधर्मो भयावह:॥ ३५॥
बड नीक जेकाँ आचरण मे अपनायल गेल दोसराक धर्म सँ गुण केर कमीवला अपन धर्म श्रेष्ठ अछि। अपन धर्म मे तऽ मरनाइयो कल्याणकारक अछि और दोसरक धर्म भय देमयवला अछि।
आब गर करयवला बात एतय यैह देखाएत अछि जे भगवान् लगातार कोन तरहक कर्म मे हमरा लोकनि आचरण करी कहैत-कहैत आब कहि देला अछि जे अहाँक केने वा नहि केने किछु होयत से बात नहि छैक। इन्द्रिय केर अपन विषय छैक आर ओ ओहि मे रमण करबे टा करत। अहाँ ओकरा रोकबैक तैयो ओ ओहि दिशा मे गमन करत। ई ओकर स्वभाव थिकैक। तखन निग्रह सँ ई कहब जे हम ओ कर्म करय सँ अपना केँ रोकि रहल छी वा रोकि लैत छी, एकर महत्व किछु नहि छैक। बचबाक जरुरत छैक जे इन्द्रिय केर विषय मे राग आर द्वेष नहि राखू, ओकरा अपन तरहें गमन करबाक स्वभाव छैक। अहाँ आत्मवान् पुरुष अपन स्वधर्म सँ परिचित रहू। परमपिता परमात्मा संग मिलन करबाक लेल निरपेक्षभावेन बंधनहीन कर्म करबाक दिशा मे अग्रसर रहू। स्वधर्म मे मरब नीक। दोसराक धर्म यानि जे अनकर नक्कल मे नीक बनबाक चेष्टा करैत अछि तेकरे परधर्म सँ संबोधन कैल गेल अछि। परधर्म मे भले जतेक गुण रहौक, मुदा स्वधर्म सँ ओकरा श्रेष्ठ नहि कहलैन भगवान्।
एकरा आरो उपस्थित परिस्थिति गुणे हम सब बुझबाक प्रयास करैत छी। अर्जुन स्वयं एक राज परिवार केर छथि। महारथी छथि। युद्ध-कौशल सँ सम्पन्न छथि। अपनहि राज सँ उपेक्षित राखल गेला अछि। न्याय सँ वंचित छथि। तखन ओ युद्धकर्म जे एक क्षत्रिय (राज्य संचालन लेल जिम्मेवार समाज) केर धर्म होइत छैक ताहि सँ विमूख संन्यास लेबाक, भीक्षाटन कय अपन जीवन चलेबाक आर पण्डित समाज केर विदेह समान कर्म करबाक बात कय रहला अछि। श्री कृष्ण सँ ओहि स्तर पर बहस कय रहला अछि। तिनका प्रति कृष्ण केर ई जबाब जे स्वधर्म मे कमियो अछि तैयो ओ परधर्म सँ नीक अछि। ओहि मे मरब कल्याणकारक अछि। परधर्म मे मरब भयावह अछि।
क्रमशः……
हरिः हरः!!


text: पटना। मढ़ौरा आ मधेपुरा क रेल परियोजना बंद नहि भ रहल अछि। रेलवे बोर्ड क अध्यक्ष विवेक सहाय कए इ कहबा लेल मजबूर हुए पडल, कारण छल बिहार मे गरम होइत राजनीतिक माहौल। इ समाद जखने विभिन्न माध्यम स लोक त पहुंचल, लोक एकजुट हुए लागल। बिहारक किछु नेता एकरा लेल लालू कए सामने एबाक अपील केलथि। लालू सेहो एहि मामला कए गंभीरता स लैत तत्काल ममता दीदी स गप केलथि आ एहि प्रकारक कोनो डेग नहि उठेबाक चेतावनी देलथि। बिहारक बदलैत तेवर कए देखि जतए ममता बनर्जी अपन स्तर पर एहि सूचना कए गलत करार देलथि, ओतहि रेलवे बोर्डक अध्यक्ष कए सेहो एहि मामला पर बजबा लेल कहलथि। एकर बाद रेलवे बोर्ड क अध्यक्ष कहला जे रेलवे क एहि दूनू परियोजना कए पीपीपी मोड क जरिये पूरा कैल जाएत। एकरा लेल कार्यपालक निदेशक क छह सदस्यीय कमेटी क गठन कैल गेल अछि, जे एहि परियोजना कए समय पर पूरा करेबा लेल मानिटिरिंग करत। ओतहि राजद अध्यक्ष आ पूर्व रेल मंत्री लालू प्रसाद पटना मे समदिया सब स कहला जे रेल मंत्री ममता बनर्जी आ रेलवे बोर्ड क अध्यक्ष विवेक सहाय स एहि मुद्दा पर हुनकर गप भेल अछि। दूनू गोटे हुनका स कहलथि जे अछि परियोजना बंद नहि कैल जा रहल अछि। लालू प्रसाद कहलथि जे मढ़ौरा आ मधेपुरा प्रोजेक्ट बंद हेबाक सूचना हुनकर चिंता बढ़ा देने छल। लोग आंदोलन पर उतारू भ रहल छल। एहन मे रेल मंत्री ममता बनर्जी स गप कैनाइ जरूरी भ गेल छल। ममता बनर्जी हुनका स कहलथि जे बिहारक कोनो परियोजना बंद नहि भ रहल अछि, इ विरोधी सबहक साजिश छी।


text:
दरभंगा। मिथिलांचल कए सीधा पटना स जोड़बाक उद्देश्य स आइ स आरंभ होए वाला विमान सेवा कए अचानक ओहि समय स्थगित करैय पड़ल जखन चार्टेड विमान तकनीकी खराबी क कारण रनवे स फिसली कए झाड़ी मे फंसी गेल । हालांकि एहि दुर्घटना मे कोई हताहत नहि भेल। आधिकारिक सूत्र कहैत अछि जे निजी क्षेत्र क स्प्रीट इंडिया एयरलाईंस प्राईवेट लिमिटेड आइ स दरभंगा आ पटना क बीच सीधा हवाई सेवा शुरू करबाक घोषणा केने छल,मुदा सेवा शुरू करबा स पूर्व जखन तीन सीट वाला चार्टेड विमान आइ दोपहर स्थानीय एयर फोर्स रनवे पर उतरि रहल छल, तखने ओहि मे तकनीकी खराबी आबि गेल। एहि कारण विमान हवाई पट्टी स उतरि कए निकटवर्ती झाड़ी मे फंसि गेल।
सूत्र कहैत अछि जे एहि दुर्घटना मे हवाई जहाज क अभियंता एस दूबे मामूली रूप स घायल भेलाह अछि। विमान क पायलट किंगस्ले रजी पूर्ण रूप स सुरक्षित छथि। एहि स पूर्व वायु सैनिक हवाई अड्डा पर सेवा शुरू करबा लेल निजी कंपनी मुख्यालय स अनापत्ति प्रमाण पत्र हासिल केने अछि, जेकर बाद इ सेवा शुरू भ रहल छल।
एहि बीच एयर फोर्स बेस क कमान अधिकारी रमण कुमार सिंह कहलथि जे तकनीकी खराबी क कारण विमान रनवे स फिसलल अछि, जाहि मे कोई खास घायल नहि भेल अछि। ओना पुलिस अधीक्षक एमबी नायक मौका पर पहुंच कए पूरा मामला क जांच कैलथि । ओ कहलथि जे नागर आ विमानन विभाग क अधिकारी मंगलदिन एहि ठाम आबि कए मामलाक जांच करताह। कंपनी क अधिकारी एहि दुर्घटनाक पर अफसोस जतबैत कहलथि जे दुर्घटना तकनीकी खराबी क कारण भेल अछि आ एकरा जल्द ठीक करि लेल जाइगा। ओना सेवा कहिया शुरू होइत एकर घोषणा आइ नहि भ सकल।


text:
राखी पर प्रवीण शुभकामना
ई रक्षा सूत्र अपने सभक वास्ते!
येन बद्धो बलि राजा दानवेन्द्रो महाबलः।
तेन त्वाम् अपि बद्ध्नामि रक्षे मा चल मा चल:!!
जहिना दानवक इन्द्र महाबली राजा बलि केँ ई रक्षा सूत्र बान्हि धर्म-कर्म मे उन्मुख कयल गेल छलन्हि जाहि सँ ओ प्रजाक रक्षार्थ अपन जीवन समर्पित कयलनि, सदिखन प्रजाक रक्षा लेल आवश्यक कर्तव्यक पालन कयलनि – तहिना ई रक्षा सूत्र अहुँ केँ बान्हि रहल छी जे अहाँ अपन कर्तव्य एहि मानवीय प्रजा आ संसारक प्रत्येक जीव प्रति निर्धारित अपन कर्तव्य केँ पूरा करैत निभाहब।
ओना त आजुक पाबनि धीरे-धीरे बहिन-भाइ केर पाबनि बनिकय रहि गेल अछि, मुदा हम-अहाँ जाहि जड़िक शाखा थिकहुँ ओ वेदविहित बात-विचार बेसी करैत आ करबाक लेल प्रेरित करैत अछि। तेँ, राजा बलिक प्रति कयल गेल पौराणिक चलन आ रक्षा सूत्र बन्धनक ई अदौकाल सँ प्रचलित पद्धति बतेनाय, बेर-बेर मोन मे रखनाय हमरा सभ लेल आवश्यक अछि। हमहुँ सब वैह परमात्माक बनायल एक एहेन जीव छी जेकरा मे विवेक रहबाक सत्य कहल गेल अछि, उचित-अनुचित, नीक-बेजाय, धर्म-अधर्म, सब बात केँ निराकरण कय सकैत छी हम सब। आर, जे बुझय वला होइत छैक ओकरा ऊपर जिम्मेदारी बेसी रहैत छैक। बस जिम्मेदारी बुझू। प्रणाम!
भाइ-बहिन प्रति रक्षा बन्धनक बदले अपन कर्तव्यनिर्वहनक शपथ लैत छथि। से सभक मनोकामना पूर्ण हुअय। हमहुँ अपन जेठ बहिन सँ राखी बन्हायब। कोरोनाकाल मे सब कियो भयमुक्त आ सुरक्षित रहबाक जिम्मेदारी से निभायब, सच मे ई बड़ा भयावह स्थिति अछि। व्यायाम सँ शरीर केँ मजबूत राखब, कोरोना केँ हरेबाक अछि। ॐ तत्सत्!!
सभक रक्षा हो जानकी जी!
हरिः हरः!!


text:
विचार
– प्रवीण नारायण चौधरी
हमर पिता अपन उत्तरार्ध जीवन मे समाजक बच्चा सब केँ पढ़ेनाय, होमियोपैथिक दबाइ के किताब पढ़ि डाक्टरी सिखने रहबाक कारण डाक्टर साहेब कहाइत लोकक स्वास्थ्य सेवा कयनाय, केहनो जटिल आ उलझल जमीनी विवाद या अन्य दियादी लड़ाई-झगड़ा आदि केँ न्यायपूर्ण ढंग सँ सलटेनाय, गाम के राजनीतिक भविष्य लेल सौंसे गामक लोक केँ एकठाम बैसाकय बुझेनाय आ भविष्यक लेल उपयोगी निर्णय सब कयनाय – एहि तरहें अपन जीवन बितबैत छलाह जे हमर देखल अछि।
माय एक गृहिणी रहितो आस-पड़ोसक महिला समुदाय, बाल-बालिका आदिक ‘नवकी काकी’ नाम सँ लोकप्रिय, अपनहुँ काज सँ बेसी दोसरक काज केना नीक जेकाँ सम्पन्न हेतैक ताहि तरहक परोपकारी, आर सब सँ बेसी अपन वाकपटुता सँ कनियां-मनियां केँ हँसा-हँसाकय रिझा लेनाय आ बिन बातहि के बात सँ शुरू भेल झगड़ा आदि केँ साम्य कय देबाक लेल सभक प्रियपात्र रहल आ एखनहुँ अछि। ओकरा अपना नीक-निकुत पहिरबाक-ओढ़बाक सखो तक नहि देखलियैक कहियो, बस लेटायले नुआ पहिरने एक-एक घड़ी लुरु-खुरु-लुरु-खुरु कोनो न कोनो काज आइ ८० वर्षक अवस्था तक मे कइये रहल अछि। भगवानक असीम कृपापात्र हरदम एकसमान भाव मे रहैत अछि।
तहिना हमर कतेको रास बाबा-बाबी, कतेको रास काका-काकी, जेठ बहिन लोकनि, जेठ भाइ-भौजाइ सब, छोटो भाइ-भातिज सब, मित्र-दोस्त सब, ग्रामीण सब… आ विद्यालय मे पढ़ेनिहार शिक्षक सँ लैत राही-बटोही मे कतेको सीनियर-जुनियर आम मानव समाज – हर मनुष्य मे किछु खासियत देखलियैक आ सब सँ किछु न किछु सिखबाक प्रेरणा भेटल अछि जीवन मे। एतेक तक कि लेलहा-बकलेलहा आ ढकलेलहा सब मे सेहो किछु न किछु अपना लेल सिखय योग्य देखलियैक।
आब हमर कहबाक तात्पर्य ई अछि जे संस्कार कतहु बाजार सँ नहि भेटैत छैक, संस्कार ग्रहणक प्रारम्भ माता-पिता-परिजन-गुरुजन आ समाजहि सँ होइत छैक। पुनः विद्यालय, महाविद्यालय, विश्वविद्यालय व अनेकों आलय सँ सेहो प्राप्त होइत छैक। सिखबाक उमेर केर कोनो हद नहि, आजीवन सीखि सकैत छी। आर यैह संस्कारक बल सँ हम मानव अपन जीवन केँ सफल कय पबैत छी।
हमर सन्देश अछि आजुक युवा पीढ़ी लेल – अपन निजी संस्कार केँ कोनो इम्पोर्टेड संस्कार अथवा बाजारू संस्कार सँ प्रभावित जुनि करय जाउ। अपन कुलीनता केँ, अपन मौलिकता केँ आ अपन आत्मीय अस्तित्व केँ बुझू आ एहि अनुसार आगू बढू।


text:
कथा
– विन्देश्वर ठाकुर, दोहा, कतार
#कतार_एयरवेजमे_एक_दिन
बात सम्भवत: एक बरख पुरान अछि। खाड़ी सँ अपन देश नेपाल जाइत रही। एक दिस गाम जएबाक अकुलाहटि रहए.. दोसर दिस टिकटके मंहगी। कि करू कि नै! समझमे नै अबैत रहे..। एहनमे कम्पनीद्वारा कतार एयरवेजके टिकट देनाइ बुझू जे पाथर तकैतमे महादेव भेटनाइ भेल। मोन प्रसन्नता सँ झुमि उठल। सब सोपिङसब कएल। सामानसबके जतन सँ पैकिङ कएल। तकराबाद अपना हिसाबे जएबाक सबटा तैयारी पूर्ण कएल। भाग्यक खेल ककरा पूर्ण रूपे बुझल रहैछै? सबकिछु तैयारी क’ मोनमे अथाह आस आ नैनमे अनेक सपना सहेजि बेरसपति दिन कैम्प सँ निकललौं। साँझ ५:५० के फ्लाइट रहए। एयरपोर्ट त पहुँच गेलौ, मुदा पता नै किए… हमर ओ फ्लाइट रद्द भऽ गेल। मोनमे बहुत कचोट भेल। हृदय हुचकि उठल। घर जेबाक ततेक ने जल्दी रहए.. लागए काल्हि से आइ, आ आइ से एखनहि तुरंत पहुँच जाइ। सायद दू बरख भऽ गेल रहए ने गाम गेला! ताहिसँ..! जे जेना..! कहबी छैक जे “होइहें सोही जो राम रचि राखा” सएह भेल। ओहि दिनक फ्लाइट हमर कैन्सिल भेल। ओना भर्पाइ नै देलक। कतार एयरवेज सेहो नै देलक। मुदा तैयो घर जेबाक बेर एहन भर्पाइके कोन खगता?
जे जेना! हमरा आ एकगोट आओर रहैक नेपालिए। ओ दुनूगोटेके एकटा स्टैन्डर होटलमे आवासके सुविधा देलक। खूब मजगर खाना खुवेलक। तकराबाद 900 कतारी रियालके पर्ची सेहो धरादेलक। ओना ई पैसा कतारमे आ कि नेपालमे सेहो ल’ सकैत छी। कतारमे त समय भेटल नै। तें नेपालेमे ल’ लेब से सोचलौं। रातिभरि स्मृतिमे अनेकानेक चित्रसब सिनेमाक पर्दा जकाँ अबैत-जाइत रहल। करट घुमि-घुमि सुतबाक अनेरे प्रयास करैत रहलौं। आँखि एक टक्क भऽ निन्नके निहारैत रहल..।
स्टाफसँ जनतब भेल जे भिन्सरबेमे 3:50 के फ्लाइट अछि। समयपर गाडी आएल। दुनूगोटेके ल’ क गेल। मोनमे प्रसन्नताक डाइर पसैर गेल। किछुए क्षणमे हमसब एयरपोर्ट पहुँचलौ। अहमद इन्टरनेशल एयरपोर्ट – दोहा-कतार। सत्ते नामी-गामी मात्रे नै, देखएमे सेहो अलौकिक एयरपोर्ट। चारूदिस हरियर कंचन समुन्दर सँ मेढ़ल चौमुहान। ऊपरमे चमचम चमकैत तरेगन जकाँ चिकमिकिया बत्ती आ तै पर सँ झिलमिल-झिलमिल बरैत रंगबिरंगा बलसब सँ आओर एयरपोर्टके दृश्य अनुपम लगैत छल।
एयरपोर्टके समुच्चा जाँच पड़ताल केलाक उपरान्त कतार धुजाबाहक विमान -QR 644 मे पैसलौं। जेहने लम्बा चिलगडी तेहने ओइमे काज करए बाली चिकन-चिकन लडकीसब। खूब सीट-साट केने, पेन्हने-ओढने आ ललका कलरक लिपिस्टिक सँ चमचम करैत ठोर। ऊपर सँ एक मुस्की आ चुन द’ – “वेलकम सर” के सम्प्रेषण सत्ते मोनमे आनन्दक हिलोर उठादेलक। भितर पैसलौं। A साइडके १३ नम्बर सीटपर बैसि प्लेन भीतरसँ खिडकी माहे एयरपोर्टक बाहिरी सुन्दरता देखैत रही। खूब रमनगर लगैत रहए। क्षणेमे पजरा सँ आवाज आएल – “Hello May I sit here please? This is my seat, sorry!” ध्यान भंग भेल। हब्बर-हब्बर जेबीमे रहल बोर्डिङ कार्ड देखलौं। ओह ठीके ई त एकरहि सीट छै। हम्मर त एकर पजरा बला १४ नम्बरके अछि। खिन्नता भेल। फुर्फुराक उठिगेलौ। “Yeah! sure!!” कहलियै। ओ ईन्चभरि मुस्की दैत “थैंक यू” कहली। हमहू मुस्किया देलियै।
विमान किछु देर बाद अपना गतिमे उड़य लागल। किछु देर उड़लाक बाद आ गति समान्य भेलाक बाद एयरहोस्टेस सबद्वारा खाना ओ पीनाके सेवा देल गेल। हम फिस-राइस एन्ड बियरके अर्डर केलौं। ओ रेड लेबल पिली। हम मोस्किल सँ दू टा क्यान बियर पिबिसकलौं। ओ त तीन गिलास घट-घट मारि देली। सायद ओ बाह्यमुखी प्रतिभाक व्यक्ति छली। वा भऽ सकैए दारू पिलाक बाद बजबाक हिम्मत आबि गेल होइक। अथवा इहो भऽ सकैए जे हृदयके भीतर दबाक’ रखने बिछोहक पीड़ा ओ शराबक गन्ध संगे उगलि देब’ चाहैत हेती। जे होइक मुदा ओ जे अपन जीवन कथा एकतर्फी बाजब शुरु केली हम शान्त भऽ सुनैत रहलौं आ भावुक होइत गेलौं।
ओना त ओ जखने ईन्चभरि मुस्कियाक’ हाइ के सम्प्रेषण देने छली मोन तखनहि भीतर सँ झुमि उठल छल। पाँच हाथके नमगर-पोरगर, पतरे छितर युवती, छुरा सन अत्ते के खरगर नाक, पानसन पतरे ठोर, ठीक करिश्मा कपूर सन ब्लु आँखि आ गोल्डेन कलर सँ हाइलाइट केने केश। सत्ते ओ देखएमे जतेक सुन्दर छली, फिगर ओतबे आकर्षक। सोचने रही – यंग छी, इनरजेटिक छी। अंग्रेजियो बाज’ आबि जाइअ। मज्जा सँ ई ४ घन्टा कटि जाएत। कहबी छै ने जे रोगी मनाबे से वैद्य फरमाबे। सएह भेल। ४ घन्टाधरि जिनगीक सबटा कथा-व्यथा ओ सुनादेली। ओकर बातसब सँ पुरुषद्वारा धोखा खेने आ जिनगी सँ तंग आबिगेल एक निरीह स्त्री लगैत छली। ओ बेर-बेर अपन ब्वायफ्रैन्ड ‘डेबिड’ प्रति दुख आ घृणा उगलैत छली। ओकरे लेल जोब, माए-बाप अतेधरि जे अपन कमाइ सेहो नेवछाबर क’ देने बात सुनि हमर नैन नोराइत रहल। मुदा ओ धोखा सिवाय आओर किछु नइ द’ सकल बात ओ बेर-बेर दोहरबैत छली। हमरा पता छल ओ एकटा पुरुष आगू दोसर पुरुष बारे जहर उगलि रहल छैक। मुदा तैयो पता नै किए हम ओकराप्रति उदार, भावुक आ कारुणिक होइत जा’ रहल छलौं। हमरा त लागल छल जे रसियन वा युरोपियन महिला-पुरुषसबमे अतेक सीरियस प्रेम होइते नै हेतै। कारण ओहिठाँ त सालमे दू टा ब्वायफ्रैन्ड आ तीनटा गर्लफ्रैन्ड परिवर्तन करब समान्य बात थिक। ई बात हम ओकरा सँ विभिन्न प्रसंगमे पुछबो केलियै मुदा जखन ओ अपन अनुभूति सुनेलक, हमर ईहो भ्रम शीशाक गिलास जकाँ चकनाचुर भऽ गेल।
अपना हिसाबे हम बहुते आश्वासन देलियै। जिनगीक विभिन्न भाग, किछु इतिहास, किछु उदाहरण आदि सँ ओकरा ओ विगतप्रतिके आसक्ति एवं वर्तमानमे बचबाक उत्साहबर्धन लेल प्रेरित करबाक यथासम्भव कोसिस केलियै। किछु हदतक सफल भेलौं सायद। समय अपना गतिमे चलिए रहल छल। देखिते-देखिते काठ्मान्डौ पहुँच गेलौं। लैन्डिङके समय भऽ गेल। यद्यपि गप बहुत रास बाँकिए रहिगेल जेना लगैत छल। जे जेना ओकर मनोभावना सँ अते तक त लागल जे ओ किछुए सही मुदा जीवनप्रति आशाबादी त भेलैए। बेर-बेर आत्महत्या करबाक जे सोचैत रहै तकर सम्भावना न्युन त भेलैए।
हमसब लैन्डिङ क’ अत्यावश्यक चेकजाँच ओ समान ल’ त्रिभुवन अन्तर्राष्ट्रीय विमानस्थलके एयरपोर्टसँ बाहर निकलबाक लेल मुख्य गेटपर रही। आब छुटबाक लेल विदाबारीके समय रहए। ४ घन्टा पहिने अन्जान रहल ‘एसेला’ एखन एकदम घनिष्ट मित्र बनिगेल छली। हम विदा लेल कहैते रही कि ओ बजली – Nice to meet u Alok. But i request u, कि अहाँ हमरा अपन जिनगीक एक राति द’ सकैत छी? हम अहाँ संगे ओहि एक रातिमे अपन समुच्चा जिनगी जीव’ चाहैत छी” ओकर ई मृदुलभाषामे चमत्कारी प्रस्ताव सुनिक’ एकबेर त अवाक्क भऽ गेलौं। पुरुष मोन पहिने त सुनिएक झुमि उठल। सुन्दर, दिव आ अक्रामक यौवन पाछु लट्टु भऽ गेल मुदा तुरन्त आत्मा खबरदारी केलक। मस्तिष्क ब्रेक लगेलक। एहन काज नै करबाक लेल प्रेरित केलक।
हम संकुचित स्वरमे उत्तर देलियै – “Asela! हम जनैत छी हमर जिनगीमे अतेक नजिक सँ साथ खोजए बाली अहाँ पहिल लडकी छी। मुदा हम दू बरख पर घर जा रहल छी। हमर बाबू-माए, भाय, बहिन, सर-समाज आ हमर अपन हृदेश्वरी धर्मपत्नी हमरा लेल बाट जोहैत हेती। हमर आगमन लेल अपन नैन बिछौने हेती। तें हे प्रिय! हमरा माफ करु। हम अहाँक एहिमे सहयोग नै क’ सकब। एहि लेल हम भीतर सँ बहुत दुखित छी तथापि हमर मैथिल संस्कार सेहो एहि बातक हमरा अनुमति नै द’ रहल अछि। I am sorry dear!”
ओ किछु भावुक आ दुखित स्वरमे उत्तर देली – “वाह आलोक! अहाँ कते महान! विवशतामे हमरा संग अहाँ चलू हम नै कहि सकैत छी। संगे हमरा प्रसन्नता भेल जे अहाँ अपन संस्कार आर अपन सम्बन्धीके अतेक बेसी प्रेम करैत छियै। दू बरखधरि अहाँ पत्नी लेल आ पत्नी अहाँ लेल प्रतीक्षा केलक इएह अपने आपमे बड़ पैघ बात छियै। वास्त्वमे हमर खोज अहीँ सन पुरुषके अछि। ओ डेविड जे हमरा मोन खराब भेल त ठीक हेबाक तकके प्रतीक्षा नै क’ दोसर लडकी संग डेटिङ पर चलिगेलै। अहाँ, अहाँक अपनलोक आ अहाँक संस्कार ठीके कते महान!
हम अन्तिम बेर ओकरा सँ विदा लेबाक लेल हाथ बढौने रही। ओ किछु नै बाजि अपन हृदय सँ साटि लेली। बहुतदेर तक सटलाक बाद पर्स सँ निकालि एकटा भिजिटिङ कार्ड हमर हाथमे पकरा’ हमरा दिस नै देखि फटाफट ट्याक्सीमे बैसबाक लेल चलि गेली। बहुतेदेर तक ओकरा देखिते रहिगेलौं। ओ नजरिसँ ओझेल भेलाक बाद धरफराक भिजिटिङ कार्ड देखलियै। कार्डमे लिखल रहैक- [email protected]
ओकरा भेटबाक लिलसा मोनमे फेरसँ तीव्र भऽ आएल।


text:
भागलपुर : निजी बस पड़ाव आब बागवाड़ी जाएत। बागवाड़ी कए विकल्प बस पड़ाव क रूप मे विकसित कैल जाएत। एहि स्थान पर मूलभूत आवश्यकता क भौतिक सत्यापन करबा क निर्देश क्षेत्रीय परिवहन प्राधिकार क सचिव जवाहर प्रसाद आ जिला परिवहन पदाधिकारी अभ्येंद्र मोहन सिंह कए देल जा चुकल अछि। आयुक्त मिन्हाज आलम क अध्यक्षता मे भेल बैसार मे इ निर्णय लेल गेल। आयुक्त कहला जे जिला मे निजी बस क संख्या मे काफी वृद्धि भ गेल अछि। जाहि लेल बस स्टैंड क नव विकल्प पर विचार करब जरूरी भ गेल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
थोमस् हार्डी
थोमस हार्डी, OM (२ जुन १८४० – ११ जनवरी १९२८) अंंग्रेजी कवि आ उपन्यासकार छल । ओ जर्ज इलिएट, विलियम वोर्डस्वर्थ आ चार्ल्स डिकेन्ससँ प्रभावित भेल छल ।[१][२]
अपन जिवन कालभर कविता लिख, ऊनकर पहिल कविता संग्रह सन् १८९८ पछा मात्र प्रकाशित भेल । सन् १९५० पछा मात्र ओ कविक रुपमे चिनै लगल ; उनकर कवित्वक प्रभाव ५० आ ६० कऽ दशकक कविसभमे रहल ।[३]
जीवनी[सम्पादन करी]
थोमस् हार्डीको जन्म सन् १८४० मे डोरचसटर, इङ्ग्लयान्डक पुर्वमे भेल । उनकर बाबू सिकर्मी छल माता जेमिमा (१८१३ - १९०४) शिक्षित छल आ घरमे हि थोमस्के पढाउवैत छलिन । आठ वर्षक उमेरमे थोमस् विद्यालयमे पढ्न सुरुवात केलक । मिस्टर लास्टस् एकेडेमी फर योङ जेन्टलमेन, मे ओ लेटिन सिकलक आ अन्य शैक्षिक योग्यता प्राप्त केलक ।[४] उनकर औपचारिक अध्ययन १६ वर्षमे रोकलक; ओ जेम्स हिक्स, एक स्थानिय शिल्पकारसग काम करैलगल । सन् १८६२ मे किङ्स् कलेज लन्डनमे पुग्नु पूर्व ओ शिल्पज्ञान नै सिकलक ।


text:
कैल्हि बुध दिन भाजपा जिला कार्यालय मे विधायक मिथिलेश तिवारी पत्रकार सभके ई जानकारी देलनि। विधायक मिथिलेश तिवारी कहलनि कि नमामि गंगे परियोजना केर तहत गंडक मे जलपोत केर परिचालन कायल जायत। ई जलपोत नेपाल केँ भैंसा लोटन सँ पटना केँ गायघाट धरी चलत। एहिमे व्यापारी सभ सामान केर ढुलाई सेहो क' सकता।
जलपोत भैंसा लोटन सँ बगहा, बेतिया, गोपालगंज, छपरा, वैशाली होयत गायघाट धरी चलत। भैंसा लोटन सँ पटना गाय घाट धरी करीब तीन सौ किलोमीटर केर दूरी लेल केंद्रीय परिवहन मंत्री नितिन गडकरी द्वारा एहि एक हजार करोड़ टाकाक योजना क' स्वीकृति द' देल गेल अछि।
जलपोत केर रुकबाक लेल बगहा, गोपालगंज के डुमरिया आओर बेतिया म' टर्मिनल बनाओल जायत। एहि योजना केर शिलान्यास करबाक लेल अगिला माह केंद्रीय परिवहन मंत्री नितिन गडकरी गोपालगंज औता। जिले के डुमरिया घाट पर टर्मिनल बनला सँ व्यवसायी नेपाल सँ सामान कीन एता उतारबाक बाद एनएच 28 केर माध्यम सँ दिल्ली धरी ल' जे सकैत छथि।


text:
मुरलीगंज स्टेशन प्लेटफॉर्म पर भोरे सँ रेलवे अधिकारी सभ उपस्थित छला। सियालदह सँ सहरसा धरी चलाई बला 13169 अप हाटे बाजारे एक्सप्रेस लगभग 11:10 बजे मुरलीगंज स्टेशन पहुंचल। मुरलीगंज स्टेशन पर ट्रेन क' रवाना करबाक बाद सांसद पप्पू यादव कहलनि कि अप्रैल 2018 तक दिल्ली सँ चलाई बला ट्रेन सेहो मुरलीगंज होयत चलत। जाहिक लेल रेलवे अधिकारी सभसँ बातचीत चैल रहल अछि। पप्पू यादव कहलनि कि सहरसा, मधेपुरा आओर पूर्णिया रेलवे स्टेशन क' बिहारक नम्बर वन स्टेशन केर दर्जा दियाओल जायत।
मधेपुरा स्टेशन पर सेहो हाटे बाजारे एक्सप्रेस क' जाप कार्यकर्ता सभक संगे संग स्थानीय लोग सभ स्वागत केलनि और मिठाय बांटलनि। हाटे बाजारे एक्सप्रेस सप्ताह मे दू दिन बुध आओर शुक्र क' सहरसा सँ सियालदह लेल 13170 डाउन आओर मंगल आओर गुरु दिन क, सियालदह सँ सहरसाक लेल 13169 अप वाया मधेपुरा चलत।
सहरसा सँ सियालदह के लेल चलाई बला ई ट्रेनक समय मधेपुरा स्टेशन पर दिन मे 2.58 बजे आओर सियालदह सँ सहरसा के बीच चलाई बला एहि ट्रेनक समय मधेपुरा स्टेशन पर दिन मे 11.35 बजे तय कायल गेल अछि। आन पांच दिन पूर्व सँ परिचालित रेलखंड मानसी, नवगछिया होयत हाटे बजारे एक्सप्रेस चलत। ट्रेनक परिचालन पूर्णिया के रास्ते होयबा पर करीब डेढ़ घंटा केर समय केर बचत होमे लागल अछि।


text:
मिथिलाक माटि-पानि पर आधारित यात्रीक ग्राम्य जीवनAuthor(s):
डाॅ. प्रदीप कुमारAbstract:
मैथिली साहित्य मुख्यतः मिथिलाक माटि-पानि पर अधारित रहल अछि। फलतः एहिमे साहित्यकार लोकनि ग्राम्य जीवनक सम्पूर्ण चित्रण करवाक प्रयास करैत रहलाह अछि। स्वतंत्रता पूर्व मैथिली मे लिखल गेल उपन्यास मे मात्र ग्रामीण परिवेशक चित्रण अछि जखन कि स्वतंत्रताक पश्चात् मैथिलीक उपन्यास मे शहरी परिवेश क चित्रण सेहो अछि। यात्रीक मैथिली उपन्यास ‘परो’ तथा ‘नवतुरिया’ मुख्यतः गाम्य जीवन पर आधरित अछि। 1946 मे प्रकाशित पारो उपन्यास वैवाहिक समस्या पर लिखत गेल अछि। एहि मे पारो आ बिरजूक प्रेम कथा तथा दुनुमे पत्राचारक वर्णन अछि। संगहि बहु-विवाह, अनमेल विवाह, घटकैती, मधुश्रावणी मे टेमी दगबाक, पुछारिक भार तथा अगिलग्गी आदिक चित्रण अछि।Pages: 501-503 | Views: 785 | Downloads: 445Download Full Article: Click Here
How to cite this article:
डाॅ. प्रदीप कुमार. मिथिलाक माटि-पानि पर आधारित यात्रीक ग्राम्य जीवन. Int J Adv Acad Stud 2020;2(3):501-503.


text:
सहरसा। 03 दिसम्बर। संतशिरोमणि बाबा लक्ष्मीनाथ गोसाई केँ सरबा द्वारा कैल्ह दिनांक 04.12.2016 क' सरबा सदभावना यात्रा केँ पालकी सहित बाबा केँ मूल जन्मस्थान परसरमा जेबाक लेल लक्ष्मीनाथ मिशन यूथ बनगाँव के द्वारा तैयारी पूरा तरहे कायल जे रहल अछि। एहि यात्रा क' हरी झंडी बनगाँव केँ बाबा लक्ष्मीनाथ गोसाई कुटी सँ एसडीओ श्री जहाँगीर आलम जी के द्वारा देखाओल जायत, आर बाबा लक्ष्मीनाथ कुटी परसरमा म' बाबा केर कुटी म' सुपौल डीटीसी केर द्वारा दिप प्रज्वलित करि कार्यक्रम केर समापन कायल जायत।
बाबा केर एहि सरबा सदभावना यात्रा म' बनगाँव, चैनपुर,पड़ी, महिषी, रहुआ, बरियाही आर आस पास केँ गामक बाबा केर भक्त लोकनि सरबा बनी सामिल भ' रहल छैथ। ऐहिक सूचना कार्यक्रम संयोजक राहुल कुमार झा देलनि।
संतशिरोमणि बाबा लक्ष्मीनाथ गोसाई (बाबाजी) केँ प्रेमीजन सँ निवेदन जे एहि कार्यभूमि म' भाग ल' एहि महान धार्मिक कृत्य क' सफल बनाबी।
सरबा सदभावना यात्रा स्थान - बाबा जी कुटी बनगाँव सँ परसरमा कुटी, समय -12 बजे


text:
प्रकाश झा
मैथिली भाषा क सुप्रसिद्ध लेखक महेन्द्र मलंगिया द्वारा लिखित नाटक छुतहा घैल क मंचन दिनांक 16 अक्टूबर, 2011 कए तालकटोरा स्टेडियम क सुरताल खुला मंच पर भेल। इ आयोजन दिल्ली सरकार क लोकोत्सव आयोजन क हिस्सा छल जाहि मे मैथिली – भोजपुरी अकादेमी द्वारा दू दिन क आयोजन कैल गेल। पहिल दिन भोजपुरी मे संजय उपाध्याय निर्देशित लोकनाटक विदेसिया त दोसर दिन संजय चौधरी निर्देशित नाटक छुतहा घैल क मंचन कैल गेल।
नाटक छुतहा घैल मे नाटककार मलंगिया समाज मे महिला क स्थिति कए केन्द्र मे रखलथि अछि। इ नाटक मिथिला मे प्रचलित लोककथा क प्रणेता गोनू झा क कथा पर आधारित अछि। मलंगिया जी क संवाद क तेवर एहि नाटक मे सेहो व्याप्त अछि। नाटक मे पर्याप्त लोकोक्तिक उपयोग भेल अछि।
छुतहा घैल नाटक क प्रसिद्धिक आलय इ अछि जे इ नाटक अपन प्रकाशन स पूर्वहि किशोर केशव क निर्देशन मे पटना क रंगमंच पर मंचित भ चुकल छल। एकर बहुत दिनक बाद नाटक क प्रकाशन 2010 मे मैलोरंग प्रकाशन द्वारा कैल गेल। मिथिला क गाम गाम मे इ नाटक अपन प्रस्तुति क पचास क आँकड़ा पार करि चुकल अछि।
मिथिलांगन संस्था सेहो छुतहा घैल क प्रस्तुति पहिने कए चुकल अछि। इ ओकर दोसर मंचन छल आ एकरा देखि कए लगैत अछि जे नाट्य प्रस्तुति मे उत्तरोत्तर गुणवत्ता समाहित होइत जा रहल अछि। मलंगिया जी क नाटक क खूबी ओकर तीक्ष्ण आ छोट – छोट संवाद होइत अछि। हिनकर नाटकक यैह विशेषता नाटक कए सर्वप्रिय बना दैत अछि। एकर दोसर पक्ष इ सेहो अछि जे प्रशिक्षित अभिनेता कए सेहो सिद्दत क संग बेसी स बेसी पूर्वाभ्यास करै पडैत अछि। जे एहि मंचन मे सेहो देखबा मे भेटल। एहि प्रस्तुति मे मंच पर कुमार शैलेन्द्र, शुभनारायण आ कल्पना मिश्रा सन वरीष्ठ रंगकर्मी कए देखि कए हर्दिक खुशी भेल। उम्र क एहि पड़ाव मे आबि कए सेहो मंच पर हिनकर उर्जा देखि कए दर्शक लोकनि अचम्भित छलाह।. नव अभिनेता / अभिनेत्री कए एहन रंगकर्मी स प्रेरणा लेबाक चाही। एकटा बेहतरीन प्रस्तुति लेल निर्देशक संजय चौधरी क संगहि सबटा अभिनेता / अभिनेत्री आ मिथिलांगन परिवार कसंग मैथिली – भोजपुरी अकादमी, दिल्ली सरकार कए बधाई।
लेखक भारतीय नाट्य संघ’क संयुक्त सचिव आ मैलोरंग क निदेशक सचिव छथि।


text:
भारत केर इतिहास मे ई पहिल बेर भेल जे कोनो आतंककारी समूह केर निशानदेही केला पर उच्चस्तरीय समन्वय सँ ९ जुन मंगल दिन भोरे-भोर कोनो दोसर देशक सीमा मे घूसिकय आतंकीक अड्डा केँ ध्वस्त कैल गेल आ करीब २० टा आतंकवादी केँ भारतीय सेना द्वारा मारि देल गेल। एहि लेल प्रधानमंत्री नरेन्द्र मोदी केर चौतरफा चर्चा होमय लागल अछि। भारतक सूचना और प्रसारण राज्य मंत्री राज्यवर्धन सिंह राठौर कहलैन, “हमरा लोकनिक जे कोनो पड़ोसी हमरा लोकनिक देश मे आतंक फैलाबय चाहैत अछि, ओकरा लेल संदेश बहुत स्पष्ट छैक। प्रधानमंत्री एकटा साहसिक फैसला लेलनि आर सेनाकेँ म्यांमार (वर्मा देश) मे घूसिकय हमला करय लेल हरी झंडी देखौलनि।”
४ जुन केँ मणिपुरक चन्देल जिला मे मणिपुर सँ संबंधित आतंकी समूह द्वारा भारतीय सेनाक जवान पर हमला कैल गेल छल जाहि मे १८ जवान शहीद भऽ गेल छल। ताहि उपरान्त द्रुतगामी योजनाक संग आतंकी समूहक निशानदेही आ भारतीय सेनाध्यक्ष जे पहिने पूर्वी कमान्डक प्रमुख सेहो छलाह तिनकहि नेतृत्व मे कार्रबाईक योजना बनाओल गेल। देशक सीमापार आक्रमण करबाक लेल कूटनैतिक स्तर पर समन्वय लेल प्रधानमंत्री मोदी संग बांग्लादेशक यात्रा पर गेल राष्ट्रीय सुरक्षा सल्लाहकार अजित डोभाल बीच दौरा सँ प्रधानमंत्रीक संदेश सहित वापस आबि म्यांमार सरकार संग वार्ता करैत ओतुका सेनाकेँ सेहो विश्वास मे लैत ई हमलाक योजनाकेँ अंजाम तक पहुँचायल गेल। एहि सँ देश भरि मे एकटा नव आशा जागल अछि जे भारत आब चुप नहि रहत आ सीमा नंघबाक लेल सेहो कोनो समय डेग बढा लेत।


text:
राज दरभंगा के इतिहास
दरभंगा राज राज दरभंगाक रूप मे सेहो जानल जाइत अछि । एकर इतिहास सोलहम शताब्दी मे शुरू होइत अछि आ एकर पहिल राजा महेश ठाकुर छलाह । दरभंगा राजक क्षेत्रफल लगभग २४१० वर्ग कि०मी० छल आ एहि मे ४,४९५ टा गाम १८ गोट सरकिल मे छल, जे बिहार सँ लऽ कऽ बंगाल धरि पसरल छल । ई भारतक सब सँ पैघ जमींदारी छल आ एकर व्यवस्था सेहो नीक सँ कयल गेल छल ।
दरभंगाक राज परिवारक इतिहास
तुगलक राजवंशक पतनक बाद उत्तरी बिहार मे अराजकता पसरि गेल । तुगलक उत्तरी बिहार पर आक्रमण कयलक आ संपूर्ण उत्तरी बिहार के अपना नियंत्रण मे कऽ लेने छल । तथापि तुगलक वंशक पतन आ मुगल साम्राज्यक स्थापनाक बीच समग्र बिहार मे अराजकता आ अशांति पसरल रहल । बादशाह अकबर इ अनुभव केलनि जे मिथिला सँ कर तखने वसूलल जा सकैत अछि जहन ओतक राजा ब्राह्मण हो आ ओ ओतय शांतिक स्थापना करथि । ब्राह्मण राजाक विषय मे निर्णय लेबाक इहो कारण छल जे एहिठाम ब्राह्मणक प्रमुखता छल आ पहिनो ब्राह्मण राजा रहि चुकल छलाह ।
सम्राट अकबर राजपंडित चन्द्रपति ठाकुर के गढ़ मंगला (आब मध्य प्रदेश) सँ बजेलनि आ हुनका अपन एकटा बेटाक नाम पुछ्लनि जे मिथिलाक केयरटेकर भऽ सकैत छथि । चन्द्रपति ठाकुर अपन माझिल बेटा पं. महेश ठाकुरक नाम लेलनि आ अकबर पं. महेश ठाकुर के मिथिलाक राजा घोषित केलनि । इ घटना राम नवमी १५७७ ई. मे भेल आ एकरा गढ़मंगलाक कोनो कवि एना उल्लेख कयने छथि :-
“अति पवित्र मंगल करन, रामजनम के दिन ।
अकबर हर्षित महेषको तिरहुत राजा कौन?
“नवग्रह वेद वशुंधरा, शकमे अकबर शाह,
पंडित सुबोध महेशको, किन्हो मिथिला राज ।”
महेश ठाकुरक परिवार/उत्तराधिकारी अपन परिवारक प्रभुत्व के समाज, कृषि आ राजनीति मे समेकित केलनि । हुनक परिवार खन्डवला परिवार (सब सँ धनिक जमींदार) के रूप मे ख्याति पौलक । दरभंगा राज दरभंगाक शक्तिक केन्द्र १७६२ मे बनल । एहि सँ पहिने एकर केन्द्र राजनगर (मधुबनी जिला) मे छल । राज दरभंगाक कतेको राजमहल जेना कि रामबाग राजमहल, लक्ष्मीश्वर विलास राजमहल, नरगौना राजमहल आ बेला राजमहल दरभंगा मे अछि । एकर अलावा राजनगर मे सेहो हिनक राजमहल छल । राज दरभंगाक प्राय: सभ शहर मे संपत्ति छल जेना कि दिल्ली, कोलकाता, शिमला, मसूरी, इलाहाबाद, वाराणसी, पटना, राँची आदि । महाराज लक्ष्मीश्वर सिंह आ महाराज रमेश्वर सिंहक अधीन राज दरभंगा भारत मे एकटा आदर्श जमींदारी छल । अकाल राहत, सड़क निर्माण, नहर आ पूलक निर्माण आदि सँ संबंधित बहूत रास काज एहि समय मे भेल । बंगालक पैघ अकालक समय मे महाराज लक्ष्मीश्वर सिंह ३,००,००० टाकाक योगदान देलनि । आजादीक बाद भारत सरकार अनेको भूमि सुधार कयलक आ जमींदारी समाप्त भऽ गेल । जमींदारी खत्म भेलाक बाद दरभंगा राजक भाग्यक सितारा डूबि गेल । दरभंगा राजक अंतिम महाराज बहादुर सर कामेश्वर सिंह बिनु उत्तराधिकारीक मरि गेलाह । परिवारक बाकी सदस्य उत्तराधिकारक विवाद मे संलग्न भऽ गेलाह आ आमजनक बीच हुनक मान्यता नहि रहि गेल ।
राजकीय स्थिति पर विवाद
जेना कि उपर मे उल्लेख भेल अछि राज दरभंगाक उत्पत्ति सम्राट अकबर द्वारा पं. महेश ठाकुर के तिरहुतक सरकार देबा सँ शुरू होइत अछि । राज दरभंगा एकटा साम्राज्य छल एहि सिद्धांत के मानयवलाक कहब छनि जे प्रिवी काउन्सिल ई मानलक जे एहिठामक राजा वंशानुगत होइत छलाह । संगहि अठारहम शताब्दीक अंत तक तिरहुत सरकार स्वतंत्र राज्य भऽ गेल छल, जा धरि कि अंग्रेज बिहार आ बंगाल के जीत नहि लेलक । एकर विपरीत किछु गोटाक इहो कहब छनि जे राज दरभंगा कहियो साम्राज्य नहि छल वरन् इ एकटा जमींदारी छल । राज दरभंगाक शासक भारत मे सब सँ पैघ भूमिक मालिक रहबाक कारणें राजा आ बाद मे महाराजा आ महाराजाधिराज कहेलाह । तथापि हुनका लोकनि के कहियो शासन करयवला राजकुमार नहि मानल गेल । बिहार आ बंगाल जीतलाक बाद ब्रिटिश राज स्थायी बंदोवस्त लागू कयलक आ ताहि मे दरभंगाक राजा के जमींदार मानल गेल ।
राज दरभंगाक चिह्न
राज दरभंगा अनेक चिह्नक प्रयोग केलनि । एहि मे सँ एकटा छल जाल मे माछ, दोसर छल षष्टकोणीय चक्र मे माछ आ तेसर छल उपर दिस मुड़ल माछ ।
राज दरभंगाक राजाक सूची
राजा गोपाल ठाकुर – ओ राजा महेश ठाकुर ज्येष्ठ पुत्र छलाह । हुनक अचानक मृत्यु भऽ गेलनि आ ओ बड़ कम्म दिन शासन केलाह ।
राजा परमानंद ठाकुर – ओ राजा महेश ठाकुरक दोसर पुत्र छलाह । ओहो कम्मे दिन शासन केलनि ।
राजा शुभंकर ठाकुर (१६०७ मे मृत्यु ) – ओ राजा महेश ठाकुरक पाँचम पुत्र छलाह ।
राजा पुरुषोत्तम ठाकुर (१६०७-१६२३) – ओ राजा शुभंकर ठाकुरक पुत्र छलाह । ओ १६२३ मे मारल गेलाह ।
राजा नारायण ठाकुर (१६२३-१६४२)
राजा सुंदर ठाकुर (१६४२-१६५२)
राजा महिनाथ ठाकुर (१६६२-१६८४)
राजा निरपत ठाकुर- (१६८४-१७०० ई० धरि) – ओ अपन राजधानी राजग्राम सँ दरभंगा अनलनि । भारतक आजादी धरि दरभंगा हुनका लोकनिक शक्तिक केन्द्र बनल रहल ।
राजा रघु सिंह (१७००-१७३६) – राजा रघु सिंह दरभंगा आ मुज्जफ्फरपुर सहित पूरा सरकार तिरहुत लीज १,००,००० टाका वार्षिक पर प्राप्त केलनि, जे ओहि समय मे एकटा पैघ रकम छल ।
राजा विष्णु सिंह (१७३६-१७४०)
राजा नरेन्द्र सिंह (१७४०-६०)
राजा प्रताप सिंह (१७६०-१७७६)
राजा माधो सिंह (१७७६-१८०८)
महाराज छत्र सिंह बहादुर (१८०८-३९)
महाराज रुद्र सिंह बहादुर (१८३९-५०)
महाराज महेश्वर सिंह बहादुर (१८५०-६०)
महाराज लक्ष्मीश्वर सिंह बहादुर (१८६०-९८)
महाराज रमेश्वर सिंह बहादुर (१८९८-१९२९)
महाराज कामेश्वर सिंह बहादुर (१९२९-१९४७) – १५ अगस्त, १९४७ – भारतक आजादी धरि, जहन सबटा राज्य भारतीय संघ मे शामिल भऽ गेल ।
दरभंगा राजक राजमहल
दरभंगा मे दरभंगा राज द्वारा निर्मित अनेक राजमहल अछि –
१. नरगौना राजमहल – १९३४ मे निर्मित, बाद मे मिथिला विश्वविद्यालय के दऽ देल गेल ।
२. रामबाग राजमहल – ई किलाक अंदर बनल अछि आ सबसँ पुराण अछि ।
३.लक्ष्मीविलास राजमहल – इ १९३४क भूकंप मे क्षतिग्रस्त भऽ गेल आ फेर बनाओल गेल । इ कामेश्वर सिंह संस्कृत विश्वविद्यालय के दऽ देल गेल ।
४. बेला राजमहल – इ राजा विश्वेश्वर सिंह (कामेश्वर सिंहक छोट भाय)क लेल बनाओल गेल । एकरा केन्द्रीय सरकार लऽ लेलक आ एहि मे आब डाक प्रशिक्षण केन्द्र अछि ।
५. दिलखुश बाग – इहो दरभंगा किलाक अंदर मे अछि । आब प्राय: नष्टप्राय अछि ।
६. मोती महल – इ १९३४क भूकंप मे नष्ट भऽ गेल । फेर एकर निर्माण नहि भेल । आब मोती महलक मात्र एकेटा कोठरी बाँचल अछि ।
एकरा अलावा राज दरभंगाक भारतक आनो कतेक शहर मे राजमहल छल, जेना कि –
१-राजनगर मे राज परिसर
२-नई दिल्ली मे दरभंगा हाउस (७, मान सिंह रोड, नई दिल्ली- १)
३-दरभंगा हाउस, कोलकाता (४२, चौरंगी स्ट्रीट)
४- दरभंगा मेंशन, मुम्बई
५- दरभंगा हाउस, राँची – एहि मे सेन्ट्रल कोलफिल्ड लि. कार्यालय अछि ।
६- नवलखा पैलेस, पटना – इ पटना विश्वविद्यालय के दान मे दऽ देल गेल । एकर परिसर मे एकटा काली मंदिर सेहो अछि ।
५- दरभंगा हाउस, कैथू, शिमला – लौरेटो कन्वेन्ट स्कूल, छाब्रा, शिमला- आब हिमालयन इन्टरनेशनल स्कूल
६- दरभंगा हाउस, दरभंगा घाट, वाराणसी
७- दरभंगा हाउस आ दरभंगा किला, इलाहाबाद
८- दरभंगा हाउस, दार्जिलिंग
राज दरभंगा द्वारा निर्मित प्रमुख मंदिर
कंकाली मंदिर, रामबाग, दरभंगा
माधेश्वर मंदिर, दरभंगा
श्यामा मंदिर, दरभंगा
मनोकामना मंदिर, दरभंगा
राज राजेश्वरी काली मंदिर, मुज्जफ्फरपुर
काली मंदिर, नवलखा पैलेस, पटना
राम मंदिर, बाँस फाटक, वाराणसी
राम सीता मंदिर, अहिअरि गाँव, जिला-दरभंगा
दरभंगा मंदिर परिसर, दरभंगा
लक्ष्मीश्वरी तारा मंदिर, दरभंगा
राज दरभंगा आ भारतीय स्वतंत्रता आंदोलन
महाराज लक्ष्मीश्वर सिंह बहादुर १८८५ मे भारतीय राष्ट्रीय काँग्रेसक एकटा संस्थापक सदस्य छलाह । ब्रिटिश राजक प्रति अपन बफादारी निमाहैत ओ भारतीय राष्ट्रीय काँग्रेस के सब सँ बेसी दान देलनि । काँग्रेस पार्टी इलाहाबाद मे अपन बैसार करय चाहैत छल, लेकिन ओकरा सरकार सँ कोनो आम स्थान पर बैसार करबाक लेल अनुमति नहि भेटलैक । तखन राज दरभंगा एहि स्थान केँ खरीद लेलनि आ काँग्रेस केँ ओतय अपन बैसार करबाक अनुमति देलनि । १८९२ ई. मे काँग्रेसक वार्षिक बैसार लौथेर किला मे २८ दिसम्बर के भेल, जे तत्कालीन दरभंगाक महाराज द्वारा खरीदल गेल छल । इ क्षेत्र राज दरभंगा द्वारा काँग्रेस के लीज पर दऽ देल गेल ताकि ओ एहि मे अपन बैसार कऽ सकथि । महाराज दरभंगा भारतीय राष्ट्रीय काँग्रेसक बहुत पैघ समर्थक छलाह । महात्मा गाँधी महाराज कामेश्वर सिंह के अपन पुत्र सद्दृश मानैत छलाह ।
राज दरभंगाक राजा, मिथिला समाज आ मैथिली भाषा
राज दरभंगाक राजा लोकनि जाति सँ ब्राह्मण छलाह । बहुत समय सँ ज्ञानक केन्द्र हेबाक कारणें राजा लोकनि ज्ञान, कला आ हस्तकला के हरसंभव प्रवर्धित केलनि । एकर मिथिला समाज पर नीक प्रभाव पड़ल । आइयो कोनो व्यक्तिक सामाजिक हैसियत धनक बजाय हुनक ज्ञानक आधार पर मानल जाइत अछि ।
दरभंगा महराज आ दरभंगा राज एहि क्षेत्रक लोक द्वारा मिथिला आ मैथिलीक मूर्त रूप मानल जाइत अछि । महाराज मैथिल महासभाक वंशानुगत प्रधान सेहो छलाह । महाराज आ राज दरभंगा मैथिली भाषा आ साहित्यक पुनरुत्थान मे महत्वपूर्ण भूमिका निभेलनि ।
महाराज कामेश्वर सिंह प्रमुख राष्ट्रवादी हेबाक कारणे मैथिलीक संग हिन्दीक सेहो समर्थन केलनि । एहि सँ मैथिली आन्दोलनक नेता लोकनि के नाराजगी भेलनि । महाराज दरभंगा लोक सँ मैथिली लिखबा मे तिरहुताक बजाय देवनागरी लिखबाक आह्वान केलनि । आब लोक सभ देवनागरी लिपिक प्रयोग कऽ कऽ मैथिली लिखैत छथि आ तिरहुति लिपि के पुनरुत्थानक प्रयास भऽ रहल अछि ।
१९३१ मे तत्कालीन दरभंगा महाराज मैथिली विकास निधिक स्थापना केलनि । एहि सँ साहित्यक कार्य आ प्रकाशन मे तेजी आयल आ अंततः १९३७ मे मैथिली के उच्चतर शिक्षा मे मान्यता भेटल । महाराज कामेश्वर सिंह के लोकप्रियता नहि भेटलनि, सिवाय एहि के की लोक देवनागरीक प्रयोग करय लागल ।
ओ आम जनताक राजा हेबाक बजाय एकटा छोट विशिष्ट वर्गक नेता बनि कऽ रहि गेलाह, जिनका लग अखिल राष्ट्रवादी एजेन्डा छल । हुनक आम जन सँ विलगावक अनुमान एहि तथ्य सँ लगाओल जा सकैत अछि जे स्वतन्त्रता-पूर्व भारत मे सब सँ पैघ मानव-प्रेमी आ प्रगतिवादी दिमागक राजा हेबाक बावजूदो ओ १९५२ मे बिहार मे आम चुनाव मे हारि गेलाह । ताहि समय मे मैथिली महासभाक एकगोट सचिव जे लिखलनि से देखल जाए : “महाराज कामेश्वर सिंह पैघ राष्ट्रवादी छलाह आ भारतीय राष्ट्रीय कांग्रेसक एकटा संस्थापक सेहो छलाह । आब ओ राष्ट्रीय एकताक लेल काज करैत छथि । आ तें ओ मैथिलीक दावा के स्वयं खारिज कऽ देलनि आ हिन्दीक लेल लड़लाह । हमर अपन लिपि अछि, लेकिन ओ दरभंगा मे एकटा हिन्दी प्रेसक स्थापना केलनि । ई राष्ट्रीय एकताक लेल पैघ योगदान छल, लेकिन मिथिलाक लेल हानि छल ।” एहि समय महाराज कामेश्वर सिंह ‘मिथिला मिहिर’क सेहो प्रकाशन केलनि । एकर प्रकाशन १९८०क दशक धरि जारी रहल आ तत्पश्चात एकर पुन: प्रकाशन सेहो भेल । महाराज अपन वसीयत मे मिथिला मिहिरक सतत प्रकाशनक प्रावधान केलनि, जाहि सँ एकर प्रकाशन १९०८ सँ १९८० धरि होइत रहल ।
राज दरभंगा आ मैथिल ब्राह्मण
मैथिल ब्राह्मणक राज दरभंगाक दरबार मे आदर होइत छल आ दरभंगा महाराज काशी नरेशक बहुत सम्मान करैत छलाह । हुनक वैवाहिक सम्बंध बेतिया राज सँ सेहो छल । मैथिल ब्राह्मण मे पर्याप्त हो-हल्ला भेल जहन महाराज कामेश्वर सिंह समुद्र पार जेबाक पारंपरिक निषेधक वाबजूद इंगलैंड गेलाह । एहि बात पर मैथिल ब्राह्मण समाज दू भाग मे बँटि गेल – स्वदेशी आ विलायती । स्वदेशी ओ छलाह जे महाराजक वहिष्कारक आह्वान केलनि, किएक तँ ओ पुरान परंपरा के तोड़लनि आ विदेश गेलाह । विलायती ओ दल छल, जे महाराजक इंगलैंड यात्राक समर्थन केलनि । कतेको साल धरि मैथिल ब्राह्मण एहि मुद्दा पर बँटल रहलाह आ अंत मे सभ एकरा प्रगतिगामी कदम मानि शांत भऽ गेलाह ।
राज दरभंगा आ धर्म
दरभंगाक महाराज संस्कृत परंपराक प्रति समर्पित छलाह आ हिन्दू धर्मक अनुयायी छलाह । ओ ब्राह्मण छलाह । शिव आ काली राजपरिवारक मुख्य देवता छल ।
पूर्णत: धार्मिक रहलाक बावजूदो ओ लोकनि अपन विचार मे धर्म-निरपेक्ष छलाह । दरभंगाक राजमहल परिसर मे मुस्लिम संतक तीन गोट मकबरा आ एकटा छोट मस्जिद अछि । वस्तुत: दरभंगा किलाक देवाल एना बनाओल गेल अछि जे मस्जिद के नुकसान नहि पहुँचैक । मुस्लिम संतक एकटा मकबरा आनन्दबाग राजमहल के बगल मे अछि ।
प्राचीन हिन्दू रीति-रिवाज के पुन: शुरू करबाक उद्देश्य सँ दरभंगाक महाराज दक्षिण भारत सँ विद्वान केँ बजा कय सामवेदक अध्ययन शुरू केलनि । महाराज रमेश्वर सिंह श्री भारत धर्म महामंडलक स्थापना केलनि आ ओ ओकर महाध्यक्ष छलाह । मंडल गैर-संरक्षक हिन्दी संगठन छल, जकर सार्वभौमिक विचार इ छल जे हिन्दी स्क्रिप्ट केँ सभ जाति केँ देल जाए । ओ आगम अनुसंधान समितिक मुख्य प्रेरक छलाह, जेकर स्थापना अंग्रेजी आ अन्य भाषा मे तान्त्रिक पाठक प्रकाशन छल ।
राज दरभंगा आ परनामी प्रणाली
ई श्रोत्रिय परिवार मे प्रचलित छल । एहि प्रणालीक अंतर्गत श्रोत्रिय ब्राह्मण परिवार मे विवाहक मंजूरी राज द्वारा देल जाइत छल । परन्तु १९६२ मे महाराज कामेश्वर सिंहक देहांत भेलाक बाद ई प्रथा बन्द भऽ गेल ।
राज दरभंगा आ १९३४क भूकंप
१५ जनवरी, १९३४ के पूरा उत्तरी बिहार मे पैघ भूकंप आयल । ई कतेको शहर आ गाम केँ उजारि देलक । मुजफ्फरपुर आ दरभंगा एहि सँ बहुत प्रभावित छल । दरभंगा तँ पूर्णत: विनष्ट भऽ गेल । दरभंगा मे लगभग १५०० लोकक जान गेल आ मुजफ्फरपुर मे २००० लोकक । यद्यपि भूकंपक बाद दरभंगा के नव ढंग सँ बसेबाक प्रयास महाराज कामेश्वर सिंह केलनि, परन्तु लोक एकरा महाराज द्वारा जबर्दस्ती भूमिक अधिग्रहण मानलक आ ई काज पूरा नहि भऽ सकल । एकर बाद दरभंगा शहर मे अनेक राजमहल बनल आ संगहि अनेक सामाजिक काज भेल । एतबे नहि राज दरभंगा आन शहर मे सेहो अपन भवन बनौलनि । एहि समय मे बाजार हब के रूप मे टावर चौकक निर्माण भेल ।
राज दरभंगा आ शिक्षा
भारत मे शिक्षाक प्रसार मे राज दरभंगाक पर्याप्त योगदान छल । ओ बनारस हिन्दू विश्वविद्यालय, कोलकाता विश्वविद्यालय, इलाहाबद विश्वविद्यालय, पटना विश्वविद्यालय, कामेश्वर सिंह दरभंगा संस्कृत विश्वविद्यालय, ललित नारायण मिथिला विश्वविद्यालय, अलीगढ़ मुस्लिम आ अन्य कतेको विश्वविद्यालयक मुख्य दाता छलाह ।
महाराज रमेश्वर सिंह बहादुर बनारस हिन्दू विश्वविद्यालयक निर्माण मे पं. मदन मोहन मालवीयक बड्ड सहायता केलनि । ओ बनारस हिन्दू विश्वविद्यालय शुरू करक हेतु ५०००,००० रु. दान देलनि ।
ओ पटनाक अपन नवलखा राजमहलो पटना विश्वविद्यालय के दान कऽ देलनि आ संगहि ५००,००० टाका सेहो दान पटना मेडिकल कॉलेजक स्थापनाक लेल देलनि ।
कामेश्वर सिंह दरभंगा संस्कृत विश्वविद्यालयक स्थापनाक लेल ओ आनन्दबाग पैलेस दान दऽ देलनि । एहिना नरगौना राजमहल १९७२ मे बिहार सरकार के दान मे दऽ देल गेल, जाहि मे ललित नारायण मिथिला विश्वविद्यालय चलैत अछि ।
महाराज लक्ष्मेश्वर सिंह राज स्कूल दरभंगाक स्थापना सेहो केलनि । राज दरभंगा ललित नारायण मिथिला विश्वविद्यालय के ७०९३५ किताब दान मे देलनि । पटना विश्वविद्यालय मे मैथिलीक पढ़ौनी शुरू करेबा मे हुनक मुख्य योगदान छलनि । १९५१ मे भारतक पहिल राष्ट्रपति डॉ. राजेन्द्र प्रसादक पहल पर मिथिला स्नातकोत्तर संस्थानक स्थापना भेल आ कामेश्वर सिंह ओहि लेल ६० एकड़ जमीन आ आम आ लीची सँ भरल एकटा बगान दान मे देलनि ।
महाराज दरभंगा महाकाली पाठशालाक स्थापना मे सेहो योगदान देलनि, जकर स्थापना गंगाबाई द्वारा १८३९ मे नारी शिक्षाक प्रचारक लेल भेल छल । ओ बरैली कॉलेज केँ सेहो दान देलनि ।
राज दरभंगा आ संगीत
दरभंगा संगीतक प्रमुख केन्द्र छल । दरभंगा राज एहि दिशा मे पर्याप्त योगदान देलक । प्रसिद्ध लोकनि राज दरभंगा सँ जुड़ल छलाह । राज दरभंगा ध्रुपदक मुख्य प्रेरक छलाह । एस. एम घोषक अनुसार महाराज लक्ष्मेश्वर संगीतक बड़ पैघ प्रेमी छलाह । राज दरभंगा उस्ताद बिसमिल्लाह खान, गौहर खान, पं. राम चतुर मल्लिक, पं. रमेश्वर पाठक, पं. सियाराम तिवारी आदि केँ सहायता देलनि । उस्ताद बिस्मिल्लाह खान कतेको वर्ष धरि दरभंगा मे रहलाह । राज दरभंगा मुराद अलि खान, ग्वालियर के सेहो सहयता देलनि । मुराद अलि खान प्रमुख सरोद वादक छलाह । प्रसिद्ध गायक कुन्दन लाल साह राजा बहादुरक (राजा विश्वेशर सिंह)क परम मित्र छलाह । जहन दुनू बेला राजमहल मे मिलैत छलाह तँ गजल आ ठुमरीक साज सजैत छल ।
राज दरभंगाक कंपनी
महाराज कामेश्वर सिंह पैघ उद्योगपति छलाह आ हुनका लग १४ टा कारखाना छलनि । एहि मे सँ किछुक नाम एना अछि –
न्यूजपेपर एण्ड पब्लिकेशन प्रा. लिमिटेड,
वालफोर्ड – ऑटोमोबायल डीलरशिपक व्यवसाय,
दरभंगा एविएशन,
अशोक पेपर मील,
सकरी आ पंडौल चीनी मील,
रामेश्वर जूट मील,
ब्रिटिश इंडिया कारपोरेशन,
ऑक्टेवियल स्टील,
ठाकर स्पिंक एण्ड कं. प्रा. लि.,
दरभंगा इन्वेस्टमेन्ट प्रा. लि.,
दरभंगा डेयरी फर्म (प्रा.) लिमिटेड,
दरभंगा मार्केटिंग लि.,
तिरहुत स्टेट रेलवे, आदि
राज दरभंगा आ लोक कार्य
– बंगालक अकाल मे ३००,००० पौ. सहायता ।
– महाराज लक्ष्मीश्वर सिंह अपन निधि सँ कतेको स्कूल, डिस्पेन्सरी आदिक निर्माण करौलनि, जाहि मे दरभंगाक प्रमुख छल ।
– मुजफ्फरपुर न्यायालयक निर्माणक लेल ५२ बीघा जमीनक दान ।
– अनेक तालाब आ झील खुदबाओल गेल, जाहि सँ सिंचाई मे सुविधा भेलैक ।
– महाराज लक्ष्मेश्वरक तत्परता सँ उत्तरी बिहार मे पहिल रेलवे लाईन दरभंगा आ बाजितपुरक बीच बनाओल गेल ।
– राज दरभंगा १९म शताब्दीक प्रारंभ धरि १५०० कि.मी. सड़क बनेलक ।
– अनेको धर्मशाला जेना वाराणसी मे राम मंदिर आ रानी कोठा बनाओल गेल ।
– गरीब आ विपन्न लोकक लेल घरक निर्माण भेल ।
– मुंगेर जिला मे विशाल जलाशयक निर्माण भेल ।
राज दरभंगा आ खेल
राज दरभंगा विभिन्न खेल के प्रोत्साहित केलक । लहेरियासरायक पोलो ग्राउंड ओहि समयक महत्वपूर्ण स्थल छल । कलकत्ताक एकटा प्रमुख पोलो टूर्नामेंट मे दरभंगा कप प्रदान कयल जाइत अछि । राजा विशेश्वर सिंह अखिल भारतीय फूटबौल एसोसियनक संस्थापक सदस्य छलाह । राजा विश्वेशर सिंह राय बहादुर जे.पी. सिन्हाक संग १९३५ धरि एहि फेडरेशनक मानद सचिव छलाह । माउंट एवरेस्ट पर पहिल चढाई १९३३ मे आयोजित भेल, जेकर आतिथ्य बनैलीक राजाक संग महाराज कामेश्वर सिंह सेहो कयने छलाह ।
राज दरभंगा आब
महाराज कामेश्वर सिंहक मृत्युक बाद राज दरभंगा उत्तराधिकारी के बिना रहि गेल आ राज परिवारक आब दरभंगा आ मिथिला क्षेत्र मे कोनो खास प्रतिष्ठा आ आदर नहि रहि गेल अछि ।
Courtesy:
http://kayasthzone.com/gramin/wordpress-4.3.1/wordpress/%E0%A4%B0%E0%A4%BE%E0%A4%9C-%E0%A4%A6%E0%A4%B0%E0%A4%AD%E0%A4%82%E0%A4%97%E0%A4%BE-%E0%A4%95%E0%A5%87-%E0%A4%88%E0%A4%A4%E0%A4%BF%E0%A4%B9%E0%A4%BE%E0%A4%B8/


text:
विनीत ठाकुर
जयनगर, मधुबनी। जयनगर नेपाली रेलवे स्टेशन सँ आई खजुरी तक रेल इंजन क सफल ट्रायल भेल। आई बुध दिन नव निर्मित बड़ी रेल लाइन पर ट्रायल इंजन क परिचालन वर्षो से कायम भारत- नेपाल मध्य सांस्कृतिक, धार्मिक, वैवाहिक संबंध केँ आओर सशक्त बनेबा लेल मील स्तंभ सिद्ध होयत आ आजुक दिन इतिहास क पन्ना मे लिखायत।
भारत- नेपाल क अहि नव रेल परियोजना क अन्तिम चरण क काज संपन्न भेला बाद आई बुध दिन नेपाली रेलवे स्टेशन से निर्माण एजेंसी इरकॉन इंटरनेशनल प्राईवेट लिमिटेड क महाप्रबंधक रवि सहाय आ जयनगर रेलवे स्टेशन अधीक्षक राजेश मोहन मल्लिक संयुक्त रूपेँ झंडी देखाय विदा कयलनि।
निर्माण एजेंसी क महाप्रबंधक रवि सहाय जनौलनि जे जयनगर- जनकपुर- वर्दीवास क ६९ कि मी बड़ी रेल लाइन क निर्माण काज पहिल चरण मे २९ कि मी कुर्था तक अंतिम चरण मे अछि आ आशा अछि जे वर्ष क अंत तक अहि रेल खंड पर परिचालन आरंभ भs जायत। संम्प्रति आई ट्रायल इंजन केँ लगभग आठ कि मी , जयनगर से खजुरी तक सफल परीक्षण कयल गेल। ट्रायल इंजन पर चालक देवनारायण राय,सहायक सुभाष कुमार, इरकॉन इंटरनेशनल क महाप्रबंधक रवि सहाय, स्टेशन अधीक्षक राजेश मोहन मल्लिक,ए जी एम दीपक कुमार, डीजीएम विनोद कुमार सिंह, विवेक निगम आ नेपाल क अभियंता विनोद ओझा सहित अन्य अधिकारी खजुरी तक गेलाह।
नव ट्रैक क कारणे इंजन १५-२० कि मी क गति सँ चलाओल गेल । महाप्रबंधक जनौलनि जे ट्रायल क बाद ट्रैक पर ब्लास्टर मालगाड़ी से खसाय पैकिंग कार्य कयल जायत। अहि रेल परियोजना क घोषणा वर्ष २००७ मे तत्कालीन रेल मंत्री लालू प्रसाद दरभंगा से जयनगर बड़ी लाईन क उद्घाटन क समय कयने छलाह। अहि परियोजना केँ वर्ष २०१४तक पूरा करबाक छलैक परंतु मधेश आन्दोलन आ राशि क अभाव क कारणे विलंब भेलैक। प्रधानमंत्री श्री मोदी जी क जनकपुर यात्रा पश्र्चात कार्य मे अपेक्षित प्रगति भेल।


text:
दरभंगा। 27 दिसम्बर। एहि बरख पन्द्रहम अंतरराष्ट्रीय मैथिली सम्मेलन दिनांक 22 आ 23 दिसम्बर क' सोल्लासमय वातावरण मे राजविराज नेपाल मे संपन्न भेल। एहि अवसर पर आय दिनांक 27 दिसम्बर क' 11 बजे पूर्वाहन मे संस्थाक कार्यालय मे प्रेस सम्मेलनक आयोजन कायल गेल। आजुक प्रेस सम्मेलनक मे संस्थाक उपलब्धि आओर पन्द्रहम अंतरराष्ट्रीय मैथिली सम्मेलन केर सफलता पर चर्चा भेल।
प्रेस सम्मलेन मे एहि मुख्य विन्दु पर चर्चा भेल....
अपन सभ्यता संस्कृति, अस्मिता आओर अस्तित्वक विकासक लेल प्रतिबद्ध अंतरराष्ट्रीय मैथिली सम्मेलन देश-विदेशकेँ जोड़ैत सदति मिथिलाक सर्वांगीण विकासक लेल कटिबद्ध रहल अछि। एहि ठामक जे आर्थिक उन्नतिक आधार छल कृषि, सूती कपड़ा उद्योग, चीनी मील, अशोक पेपर मील, जूट मील आदि से सभटा चौपट भ' रहल अछि कि कही तँ चौपट भ गेल। जीविका लेल लोकक पलायन भ' रहल अछि। मातृभाषा मैथिली केँ 22 दिसम्बर 2003 केँ लोकसभा आ 23 दिसम्बर 2003 केँ राज्यसभा में पारित भ' संवैधानिक अधिकार की भेटल जे तत्कालीन प्रधानमंत्री श्री अटल बिहारी वाजपेयीजीक सद्प्रयासेँ "अंतरराष्ट्रीय मैथिली सम्मेलन" होमय लागल। एहि में सब दलक सहयोग भेटल अछि तेँ हिमालय सँ कन्याकुमारी अर्थात भारतमें तँ प्रारम्भे भेल जे नेपालमें ई तेसर सम्मेलन अछि।
राजविराज(नेपाल) में भेल अंतरराष्ट्रीय मैथिली सम्मेलनक उपलब्धि :-
1. शोभायात्राक शान गुमान पर छल दिनक 11 बजे पूर्वाह्न सँ श्री प० वि० मा० विद्यालय राजविराज सँ श्री अनुपदास धरि पुरूष सँ बेसिये महिला वर्गक प्रतिनिधित्व मिथिला-मैथिलीक उत्थानपरक नारा जोर-शोर पर छल। जागरणक शंखनाद की फुकायल जे रथ के चक्का चलि पड़ल, बाजा गाजा सभ ध्वनित भ उठल आ जनकंठ सँ जागृतिक स्वर फूटि पड़ल। नारा छल - मिथिलाराज्यक पुनर्निर्माण हो आ मिथिला-मैथिलीक सर्वांगीण विकास होउक।
2. दिनक 1 बजे सँ उद्घाटन सत्रक शुरुआत भेल। उद्धघाटनक प्रमुख अतिथि श्री जितेन्द्र नारायण देव (नागरिक उड्डयन आ संस्कृति मंत्री), आ अध्यक्षता कयलनि श्री शुभचन्द्र झा जे एहि कार्यक्रमक संयोजक रहथि। विशिष्ट अतिथि रहथि डॉ बैद्यनाथ चौधरी "बैजू",डॉ बुचरू पासवान, आ अतिथि रहथि श्री अशोक कुमार झा, नेपाल प्रभारी श्री राम भरोस कापड़ि 'भ्रमर', विशिष्ट अतिथि पदसँ कार्यक्रमक सूचना देल। मंच संचालक श्री श्याम सुन्दर यादवक ध्वनि गुंजित होइते गूंजी उठल अमर कवि विद्यापतिक गोसाउनिक गीत 'जय जय भैरवी' जे गओलनि कंचन झा,किरण झा,कैलाश झा। सुभाषण विरपुरियक भ्रमर लिखित स्वागत-गीत बेस जमल। डॉली सरकारक नृत्य मां के मोहि लेलक।
3. मिथिला रत्न - 1. डॉ श्री हरिकान्त लाल दास , 2. वाणी मिश्र, 3. रमा मंडल - अंतरराष्ट्रीय गीतकार, 4. राजकुमार महतो, 5. अश्विनी कुमार झा(आई० पी० एस०)- समाज सेवा, 6. श्री दीपक झा-पत्रकारिता।
मिथिला श्री क उपाधि - गोपाल अश्क भोजपुरी साहित्यकार। सम्मानपत्र- 1. श्रीमती सरिता साह 2. डॉली सरकार।
संस्थाक महासचिव डॉ बैद्यनाथ चौधरीक प्रतिबद्धता :- 1.मिथिलाक भू-भाग में राज-काजक भाषा मैथिली, 2. मिथिला आ मैथिलीक सर्वांगीण विकास, 3. आर्थिक, राजनैतिक आ संस्कृतिक धरोहरक रक्षार्थ, 4. मिथिलाक विकासक कामना आ मिथिलाराज्यक पुनर्निर्माण।
पोथी आ पत्र-पत्रिकाक विमोचन :- मुख्य अतिथि श्री जितेन्द्र नारायण देवक हाथसँ - 1. सम्मेलनक मुख्य पत्रिका 'अयना' 2. श्री राम भरोस कापड़ि 'भ्रमर' सम्पादित 'आंजुर', मेघ गरजल(व्यंग संग्रह) 3. मैथिली दर्पण ओ कैसेट 4. प्राचीन मैथिली सहित्य इतिहास आ 5. विनोदचंद्र झाक 'चनकल अयना'(व्यंग संग्रह)।
सांस्कृतिक कार्यक्रम :- कुँज बिहारी मिश्रक गीत सभक मोनकेँ मोहि लेलक। पार्थ सारथीक आ डॉली सरकारक नृत्य, कैलाश झा, नवीन कुमार मिश्र, विन्दु ठाकुर आदि अपन प्रस्तुति स दर्शकक मंत्रमुग्ध कयलनि।
विचार-गोष्ठी :- दोसर दिन 23 दिसम्बर 2017, विचार गोष्ठी में डॉ रेवती रमण लालक 'नेपालक प्रदेश नं०२ काम-काजक भाषा मैथिली' विषयक आलेख। श्री देवेन्द्र मिश्र कार्यक्रमक संयोजक, अमरकान्त झा टिप्पणी कर्ता आ सात सदस्यीय समिति द्वारा घोषणा-पत्र बनाओल गेल।
दोसर सत्र में 'अंतरराष्ट्रीय महिला कवयित्री सम्मेलन'
संयोजक आ अध्यक्षता कयलनि श्रीमती मीना ठाकुर, प्रमुख अतिथि श्रीमती पूनम झा 'मैथिल' ,विशिष्ट अतिथि आ समीक्षक श्री चंद्रेश रहथि। कवयित्रीक संख्या बढ़िते गेल। दर्शकक हृदय पर कविताक छाप पड़िते गेल।
तेसर सत्र में भव्य सांस्कृतिक कार्यक्रम
विभिन्न आस्वादपरक लोकगीत, लोकनृत्य, कत्थक नृत्यादिक सरस फ़ुहार बरसिते रहल। बैद्यनाथ चौधरी "बैजू" आ जीवकांत मिश्रक स्वर-लहरी गुंजिते रहल।
आगामी सम्मेलनक लेल कार्यकारणीक गठन :- 121 सदस्यीय समिति में मुख्य संरक्षक :- पद्मश्री डॉ सी० पी० ठाकुर
संरक्षक - मंडल :- 1. श्री राज पलिवार, मंत्री झारखंड सरकार,
2. श्री राम भरोस कापड़ि 'भ्रमर'- नेपालक प्रभारी,
3. श्री शोभाकान्त दास- मद्रास,
4. पं० श्री कामदेव झा- कोलकाता
5. श्री कृष्णानंद झा, देवघर झारखंड ।
अध्यक्ष :- डॉ महेन्द्र नारायण राम, पूर्व अध्यक्ष मैथिली अकादमी ।
उपाध्यक्ष :- 1. पं० श्री कमलाकांत झा, पुर्व अध्यक्ष मैथिली अकादमी,
2. श्री शुभचंद्र झा, राजविराज नेपाल,
3. डॉ बुचरू पासवान - दरभंगा,
4. प्रो श्री शितलाम्बर झा - मधुबनी,
5. श्री अशोक झा - कोलकाता,
6. श्री राम अशीष यादव - जनकपुर,
7. श्री प्रवीण नारायण चौधरी - विराटनगर
8. डॉ अयुब राइन- दरभंगा ।
प्रधान महासचिव :- डॉ बैद्यनाथ चौधरी "बैजू" - संस्थापक।
महासचिव :- 1.श्री दीपक कुमार झा, मुम्बई, 2. श्रीमती करुणा झा, राजविराज।
कोषाध्यक्ष :- प्रो. श्री जीवकान्त मिश्र - दरभंगा।
सचिव :- श्री विनोद कुमार झा,श्री विजय कान्त झा, प्रो उदय शंकर मिश्र, श्री प्रदीप झा - दरभंगा, श्री अमरेन्द्र झा - दिल्ली, श्री विवेकानंद झा- चेतना समिति पटना।
संयुक्त सचिव :- श्री दिनेश मिश्र-दिल्ली, श्री रामकुमार यादव, श्री मदन यादव-दरभंगा, प्रो चंद्रमोहन झा 'पड़वा'- जयनगर।
स्मारिका संपादक :- चंद्रेश।
कवि-गोष्ठी प्रभारी :- श्री मणि कान्त झा ।
सचिव सह मीडिया प्रभारी :- 1. प्रो चंद्रशेखर झा 'बुढाभाई'- दरभंगा, 2. श्री श्याम सुन्दर यादव - राजविराज।
एहिवेरका अंतर्राष्ट्रीय मैथिली सम्मेलन 2017 में भारतदिस सँ प्रतिनिधित्व कयलनि सर्वश्री प्रो चंद्रमोहन झा पड़वा, चंद्रेश, बुढाभाई, विनोद कुमार झा, दिनेश झा, पं कमला कान्त झा, डॉ महेन्द्र नारायण राम, प्रदीप झा, जीवकान्त मिश्र, रामकुमार यादव, मदन यादव, शितलाम्बर झा, डॉ उग्रामोहन झा, उदयशंकर मिश्र आदि।
आजुक प्रेस सम्मेलन में उपस्थित व्यक्तित्व डॉ बैद्यनाथ चौधरी, चंद्रेश, पड़वाजी, बुढाभाई, दिनेश झा, विनोद कुमार झा, प्रदीप झा समेत अनेक गणमान्य लोकैनउपस्थित छलाह।
प्रस्तुर अछि "राजविराज घोषणा - पत्र"


text:
नवका- पुरनका लेख सर्च करु...
रामलीला मैदान बनल जालियांवाला बाग
दिल्ली के रामलीला मैदान सं अनशन पर बैसल बाबा रामदेव के जेहि तरह सं हटाएल गेल. ओहिठाम बैसल महिला... बुजुर्ग... नेना-भुटका... लोक पर डंडा बरसाएल गेल ओ जालियांवाला बाग के कहानी याद देलक.
केंद्र सरकार के इशारा पर जेहि तरह सं पुलिस ओहिठाम बैसल लोक पर अत्याचार करलक ओ लोक के दहला देबय के लेल काफी अछि. अंग्रेजक जमाना मे सेहो एहन अन्याय नहि होएत छल.
जखन भारत गुलाम छल तखनो लोक सत्याग्रह करैत छलाह मुदाराति के अन्हार मे पुलिसिया कार्रवाई घोर निंदनीय अछि. रामलीला मैदान सं बाबा रामदेव के जबरन उठाsक पुलिस लs गेल.
जखन लोक सभ के एकर पता चलल जे बाबा के कोनो पता नहि अछि तखन पुलिस हुनका एकटा विशेष विमान सं देहरादून...हरिद्वार भेज देलक. हरिद्वार मे बाबा रातुक पुलिसिया कार्रवाई के याद करैत काsनि पड़लाह.
कानैत बाबा कहलाह जे महिला..बच्चा सभ के घसैट-घसैट कsलs जाएल गेल...जमिsक पिटाई करल गेल. हुनका सेहो मारय के कोशिश कएल गेल. पुलिस के मंशा के भांपैत ओ देबार के ओट मे छिप गेलाह.
ओहिठाम किछ महिला सं कपड़ा लs आंसू गैस छोड़ला सं भेल अन्हार के छटय के इंतजार करय लगलाह. धुआं छंटलाह पर ओहिठाम सं निकलैत वक्त पुलिस हिनका लs क चलि गेल.
राति के एक-डेढ़ बजे के बाद हजारों संख्या मे पुलिस रामलीला मैदान के घेराबंदी करि देल गेल. काफी सोचि समझि कs राति के समय चुनल गेल. एहि समय तक पेपर छपय जा चुकल रहैत अछि.
ओहिटाइम टीवी..न्यूज़ चैनल वाला सभ सेहो आराम करय लागल छल. कैमरा सभ करीब करीब बंद छल. एहि सं तुंरत लोक के पास न्यूज़ नहि पहुंचल. ओहिठाम मीडिया के लोक संग सेहो दुर्व्यवहार कएल गेल.
कांग्रेसी नेता दिग्विजय सिंह बाबा रामदेव के सभसं बड़का ठग बताबैत हिनका खिलाफ जांच के मांग करलखिन्ह. एहि सं पहिने कांग्रेस सरकार कि करय छल. कपिल सिब्बल आओर सुबोधकांत सहाय कहलाह जे बाबा पहिने अनशन खत्म करय के भरोस देने छलाह.
एहि पर बाबा के साफ कहनाय छनि जे कपिल सिब्बल हुनका सं कहलखिन्ह जे एयरपोर्ट पर मंत्री सभ के जाए के कारण लोक... प्रधानमंत्री नाराज छथिन्ह... एहि लेल एकटा पत्र लिखि कs दिअ नहि तं हमरा सभ के डांट लागत.
सरकार के कहनाय अछि जे आर्डर पांच हजार के लेल गेल छल आओर ओहिठाम जमा भेल छल पचास हजार. एहि सं लॉ एंड आर्डर के समस्या ठाड़ भ गेल छल. दिल्ली के बंधक जकां बना लेल गेल छल.
मुदा जखन शुरु भेल छल तं सरकार... पुलिस कतs छल. सरकार के मंत्री...नेता बाबा सं बातचीत करय छलाह तखन ई सभ नहि देखल गेल छल. सरकार के हिसाब सं होए तं नीक आओर नहि होए तं खराब.
बाबा रामदेव के किनको संग मिलल होए...हुनका संग मंच पर कोई आएल होए...हुनका किनको समर्थन मिलल होए....एहि सं फर्क नहि पड़ैत अछि. हुनकर मंशा कि अछि. हुनकर मंजिल कि अछि ई देखिऔ.
चाहे आरएसएस के समर्थन होए आ वीएचपी के ...कोन फर्क पड़ैत अछि? अगर अहां बड़का धर्मनिरपेक्ष छी तं एतेक दिन कतs सुतल छलहुं. अहां कालाधन.. भ्रष्टाचार के खिलाफ एतेक दिन किएक नहि हो-हल्ला करलहुं.
बाबा रामदेव के तं अहांके धन्यवाद देबाक चाही जे ओ अहां सभ के लेल ठाड़ भेलाह. देश के करोड़ों आम लोक के लेल ठाड़ भेलाह. ओ अपना लेल नहि हमरा अहां के लेल लड़य लेल आगां अएलाह.
आखिर अखन धरि कोई काला धन के वापस लाबय लेल सरकार पर एतेक जोरदार ढंग सं दबाव किएक नहि बनौलक. आखिर एहि सं ककरा नुकसान अछि? कानून बनलाह सं ककरा घाटा अछि?
देश के लाखों करोड़ रुपया जे विदेशी बैंक मे अछि. देश के हजारों-लाखों करोड़ रुपया जे भ्रष्टाचार के कारण किछ लोक के पॉकेट मे गेल अछि ओ कि आम लोक के पास अछि?
ई किछ खास लोक के पास अछि. ई नेता...बड़का अफसर... प्रभावशाली लोक के पास अछि. ओ नहि चाहैत अछि जे ई कानून बनय... हुनकर विदेश मे राखल पाई भारत वापस आबय.
अगर ओ पाई वापस आएत तं ककरा फायदा होएत. देश के हजारों स्कूल ..कॉलेज... अस्पताल...सड़क...पुल बनि सकैत अछि. बच्चा सभ के मुफ्त शिक्षा मिल सकैत अछि. मुफ्त इलाज मिल सकैत अछि. अहांक जीवन स्तर सुधरि सकैत अछि.
मुदा ई नेता...अफसर नहि चाहैत अछि जे अहांक हाल नीक होए. अहां हुनकर बराबरी मे आबि. घोटाला पर घोटाला भ रहल अछि. मुदा जखन हो-हल्ला नहि होए सरकार ओहि पर कार्रवाई नहि करैत अछि.
चाहे CWG होए... 2G घोटाला होए...आदर्श घोटाला होए..महंगाई होए सरकार मंत्री के ...अफसर के बचाव करैत रहल. खुद ईमानदार प्रधानमंत्री मनमोहन सिंह राजा...कलमाड़ी...कनिमोझी के बचाव करैत रहलाह. आई कि अछि?
ओ तं विपक्ष के दबाव आओर न्यायपालिका के सख्ती जे सरकार...मनमोहन सिंह के बाध्य होए पड़ल कार्रवाई के लेल. नहि तं कि लगैत अछि राजा अखन जेल मे रहैत?
कलमाड़ी के बचाब होएत रहल. राष्ट्रमंडल खेल मे हजारों करोड़ के घोटाला भेल. मुदा सरकार काफी मशक्कत के बाद कार्रवाई करलक कोर्ट के सख्ती के बाद. कि अहां चाहैत छी जे आगां सेहो एहिना होएत रहय?
सरकार के खिलाफ जे... जे आवाज उठौलक ओकरा डरा-धमका के चुप कराबय के कोशिश करल गेल. दस तरह सं फंसाबय के कोशिश करल गेल. आओर हम अहां अतेक बेबकूफ जे नेता सभ के चिक्कन...चुप्पड़ बात पर पिसैझ जाए छी.
सोचय के बात अछि जे आखिर बाबा रामदेव गलत कि करि रहल छथिन्ह? ओ गलत कि कहि रहल छथिन्ह? अगर बाबा भ्रष्ट छथिन्ह तं नवका कानून के जद मे बाबा सेहो अएताह नहि?
अगर बाबा के पास सही कमाई नहि होएत तं ओ सेहो भ्रष्टाचार...कालाधन कानून के अंदर भीतर जा सकय छथि. अगर बाबा गलत होताह तं कि ओ एहि के खिलाउ ठाड़ होए के हिम्मत देखएताह? सोचिऔं.
दिग्विजय सिंह...कांग्रेसी नेता अगर सभ धर्म के धर्मगुरु सं मिलय तं नीक...ओ धर्म निरपेक्ष आओर बाबा रामदेव कोनो हिन्दू संत सं मिलय तं साम्प्रदायिक?
आखिर ई अहांक कोन विचारधारा अछि?
ई सिविल सोसायटी के लोक सं सेहो पूछय के अछि जे अगर हुनकर मंच पर हिंदू छोड़ि दोसर सभ धर्म के लोक होए तं ओ धर्मनिरपेक्ष आओर अगर बाबा रामदेव के मंच पर हिन्दू साध्वी मौजूद तं बाबा आरएसएस के एजेंट?
नेता सभ के एहि अंग्रेजक फूट डालो...शासन करो के नीति के समझु. ओ अहां...हमरा उल्लू बना अपन उल्लू सीधा करय छथिन्ह.
लोकतंत्र मे सभ लोक के अपन विचार राखय के आजादी अछि. आओर ई तं देशक भलाई के लेल छल. अगर बाबा के संग रामलीला मैदान मे मौजूद 50 हजार सं बेसि लोक सं हिंसा के खतरा छल तं कि अहां के लगैत अछि जे ओहिठाम मौजूद लोक के इच्छा के खिलाफ पुलिस बाबा के ओहिठाम सं लs जाएत.
ओ तं ओहिठाम मौजूद लोक शांति के पुजारी छलाह...शांतिपूर्ण ढ़ंग सं अनशन पर बैसल छलाह.
अगर ओहि मे सं किछिओ लोक पुलिस के आगां विरोध मे ठाड़ भ जाएत तं कि पुलिस बाबा के लs जाए मे कामयाब भ पाएत? अहां शांति सं बैसल लोक पर डंडा बरसा रहल छी...आंसू गैस के गोला छोड़ि रहल छी आओर बाबा के दोषी ठहरा रहल छी.
अगर कपिल सिब्बल...सहाय जी...कांग्रेस...यूपीए सरकार कालाधन...भ्रष्टाचार पर सभ मांग मानि लेने छल तं एतेक देर किएक? ओ एकर एलान किएक नहि करि दय छथिन्ह.
कोर्ट कहैत... कहैत रहि गेल...मुदा सरकार स्विस बैक के खाताधारी के नाम बताबय सं इनकार करि देलक. अगर सरकार के मंशा साफ अछि तं अतेक देर किएक?
हमर ईमेल:-info@hellomithilaa.com
सदस्यता लें टिप्पणियाँ भेजें (Atom)


text:
मिथिला प्रकृतिपूजक संस्कृति रहल अछि। ई इलाका शाक्त साम्प्रादाय क इलाका रहल अछि। जे साम्प्रदाय सबसे पहिने महिलाक महत्व कए चिन्हलक आओर उपासना क अधिकार टा नहि बल्कि पुरोहित क काज मे सेहो महिला क सहभागिता शामिल केलक । सनातन हो, बौद्ध हो वा फेर जैन, मिथिलाक महिला सब ठाम अपन एकटा खास महत्व रखैत छथि। हम आम तौर पर सीता, गार्गी, आओर मैत्री क चर्च करैत छलहूँ, मुदा ठेरिका, मल्लिनाथा आओर बौद्ध धर्म वा जैन धर्म मे मिथिलानी कए नजरअंदाज कए दैत छी। एना नहि अछि, जैन धर्मांवली क 19म तीर्थंकर मिथिला क बेटी छलीह। बौद्ध धर्म मे सेहो मिथिलाक कईकटा बेटी अपन महत्वपूर्ण जगह बनेलीह। जतय धरि सनातन धर्म क सवाल अछि न्याय, धर्म आ साहित्य आदि विषय पर मिथिलाक बेटी क अपन एकटा अलग नजरिया हमेशा देखबा लेल भेटैत अछि । मिथिलाक राजनीतिक वजूद मे सेहो मिथिलानी क योगदान महत्वपूर्ण अछि। एक स बेसी बेर महिलानी मिथिला क सिंहासन पर बैसि चुकल छथि। इसमाद मिथिलाक महिला पर एकटा पूरा श्रृंखला अहाँक सोझा राखय जा रहल अछि। एक माह धरि हम अहाँ कए मिथिलाक ओ तमाम महिला क संबंध मे बतायब जे धर्म, राजनीति आओर समाज क निर्माण, विकास मे महत्वपूर्ण भूमिका निभौने छथि। हम ओ महिला क बारे मे अहाँ कए जानकारी देब जे नहि खाली मिथिला बल्कि विश्व स्तर पर अपन नाम स्थापित केलथि आओर धार्मिक, सामाजिक और राजनीतिक दिशा कए नब ठेकान देलथि।प्रस्तुत अछि एहि इसमाद क शोध संपादकसुनील कुमार झाक एहि श्रृंखला क खास प्रस्तुति। ई जे एकटा मिथिलानी छलीह – समदिया
भारती
मैत्रेयी क समान भारती सेहो विदुषी रमणी छलीह । बाल्यावस्थे स हिनकर नैसर्गिक प्रतिभा चारू कात पसरल छल । 22 वर्ष क अवस्था मे ई चारो वेद, शिक्षा, कल्प, व्याकरण, निरूक्त, छन्द, ज्योतिष, सांख्य, न्याय, मीमांसा, पातंजल, वेदांत, वैशेषिक धर्मशास्त्र आओर साहित्य पढ़िकए मिथिला मे एकटा आर्दश विदुषी क रूप मे स्थापित भए गेलीह । हिनकर विद्वता दिखकए विद्वानमंडल विस्मित भए जाएत छल । भारती कए लोग साक्षात सरस्वती क अवतार मानय लागल छल । हिनकर कण्ठ स्वर कोमल आ सुमधुर छल । एहिलेल हिनकर नाम सरसवाणी सेहो पड़लन्हि । श्लोक-वर्तिककर्त्ता प्रसिद्ध मीमांसक कुमारिल मिश्र भारती के सहोदर भाई छलाह । अपन बहिन क समान वर तकबाक क्रम मे हिनकर मुलाकात ब्रह्म सिद्धी आदी ग्रन्थ क रचयिता मण्डन मिश्र से भेल । इ अपन बहिन क शादी क प्रस्ताव राखलथि । मण्डन मिश्र भारती क विद्वता से पूर्व परिचित छलाह । ओ सहर्ष कुमारिल मिश्र क प्रस्ताव कए स्वीकार कए लेलथि । शुभ लग्न मे भारती क पाणिग्रहन भेल । मण्डन मिश्र मुख्यत: मीमांसक छलाह, मुदा शास्त्र पर सेहो हिनकर पकड़ मजबूत छलाह । सातवी आंठवी शताब्दी क मध्य हिनकर ग्रण्थ पर्य्यलोचन स ई सिद्ध होएत अछि कि ई अपना समय क अद्वितिय विद्वान छलाह । एहि काल मे समस्त आर्यावर्त बौद्ध धर्म क महाग्राह स ग्रसित छल । शंकराचार्य बौद्धधर्म क ग्रास स भारत कए बचेबा क लेल जखन सिन्धु उपकुल स हिमालय तक शिष्य सहित घुमैत मिथिला आएल तखन शास्त्रार्थ क लेल मण्डन मिश्र एतय एलाह । मण्डन मिश्र क घर लग आबिकए ओ एकटा पनिभरनी स पूछलाह – मण्डन मिश्र क घर कून थीक ? पनिभरनी उत्तर देलथि –
‘’स्वत: प्रमाणं परत: प्रमाणं शुकाग्ड़ना यत्र गिरो गिरन्ति ।
शिष्योपशिष्यैरूपगीयमानमवेही तन्मण्डनमिश्रधाम ।‘’
शंकराचार्य मिथिला क एकटा पनिभरनी क मुँह स ऐहन पद्दमय उत्तर सुनि विस्मित भए गेलाह । अपन दिग्विजय मे ओ मण्डन मिश्र कए प्रतिबंध बुझलाह । हुनकर ध्येय छल अद्वैत क स्थापना । मिथिला कए छोड़ि देनाय ओ उचित नहि बुझलाह । किछु देर विचार कए क शंकराचार्य मण्डन मिश्र क घर ऐलाह । शंकराचार्य क आतिथ्य सत्कार भारती केलथि । भारती क संग शंकराचार्य संस्कृत मे गप करय लगलाह । थोड़बे काल मे भारती क योग्यता क परिचय हुनका भए गेल । सरसवाणी भारती क मधुर वाणी सुनिकए मने मन शंकराचार्य मिथिला कए धन्यवाद देबय लागल । एतबे मे मण्डन मिश्र एकोदिष्ट कृत्य समाप्त कए बाहर एलाह । शंकराचार्य क अभिवादन केलाक पश्चात ओ हुनका स एबाक कारण पुछलथि । शंकराचार्य कहलथि शास्त्रार्थ क लेल आयल छी । एहि पर मण्डन मिश्र कहलथि अहाँ मिथिला आएल छलहुँ एहिलेल पूर्वपक्ष अहेँक कर्त्तव्य होएत हम उत्तर पक्ष लेल तैयार छी । एहि पर शंकराचार्य कहलथि प्रश्न हम बाद मे करब । शास्त्रार्थ स पहिने ई प्रतिज्ञा हेबका चाही कि जे पराजित होएत ओ विजयी मतावलम्बी भए जेताह । अर्थात हम हारब त हम गृहस्थाश्रम मे प्रवेश कए जाएब आओर जों अहाँ हारि गेलोंउ त संन्यास ग्रहण कए लेब । मण्डन मिश्र प्रतिज्ञा स्वीकार केलाह । शास्त्रार्थ छल मत द्वय क दुनू अगाध पण्डित मे । ओहिपर एहन विचित्र प्रतिज्ञा । ऐना मे जय पराजय क निणर्य क लेल कोनो असाधारण पण्डित क जरूरत छल । एहन मे मध्यहस्ता के होएत एहि पर बड्ड वाद विवाद भेल । अन्तत: मण्डन मिश्र क पत्नी भारती मध्यस्था बनब स्वीकार केलथि । शास्त्रार्थ होबय लागल । ओहि दिन किछु निणर्य नहि भेल । भोर भेला पर भारती शंकराचार्य स कहलीह कि एक दू दिन मे शास्त्राथ समाप्त होबय बला नहि अछि । हम शुरू स अन्त धरि बैसल रहब त घरक काज के करत । अत: हम दुनू क गला मे एक-एकटा माला पहिरा दैत छी । जे केकरो माला क फूल कुम्हला जाएत ओ अपना आपकए पराजित मानि लेताह । शंकराचार्य सहमत भए गेल । शास्त्रार्थ शुरू होबय लागल । एक दिन अपन पति क माला कए कुम्हलाबैत देखि भारती शंकराचार्य स कहलथि, हमर पति अवश्ये अहाँ स हारि गेल बुझा रहल अछि, मुदा हम हुनकर अर्द्धांगिनी छी । पत्नी पति क आधा हिस्सा होएत अछि, बिना हमरा हरेने अहाँ शास्त्रार्थ विजेता नहि भए सकब । समस्त भारतवर्ष मे कोनो स्त्री क मुख स शंकराचार्य एहन गप नहि सुनने छलाह । पहिने त शंकराचार्य किंकर्त्तव्यविमूढ़ भए गेलाह मुदा अन्तत: ओ भारती स शास्त्रार्थ स्वीकार केलथि । भारती अनेक प्रकार क गूढ़ प्रश्न स शंकराचार्य क परीक्षा लेबय लगलीह । ब्रह्म संबंधी अनेक तरह क कूट प्रश्न पूछल गेल । एहि तरहे शास्त्रार्थ करैत करैत एक माह सात दिन बीत गेल । भारती कोनो रूपे शंकराचार्य कए पराजित नहि करि सकलीह । अंतत: काम कला स अनभिज्ञ बाल ब्रहृमचारी शंकराचार्य स भारती काम कला सम्बन्धी प्रश्न केलीह । शंकराचार्य क साथ एहन स्थिति कहिये नहि भेल छल । ओ मने मन भारती क गूढ़ तर्क शैली कए धन्यवाद देलथि आओर भारती स पूछलथि – कि प्रश्नोत्तर क लेल एक वर्ष क समय भेटि सकैत अछि । भारती कहलथि हाँ एक सालक । तखन शंकराचार्य योग बल स एकटा मृत राजा क शरीर मे प्रवेश कए क काम कला संबधी ज्ञान अर्जित केलथि । पुन: मिथिला आबिकए भारती क प्रश्न क समुचित उत्तर देलनि । पूर्व प्रतिज्ञा के अनुसार मण्डन मिश्र कए सन्यास ग्रहण करौलथि । पति प्रिया भारती देवी सेहो संसार क त्यागि पति क संग अनुगामिनी भेलीह । एहि तरहे भारती इतिहास मे अमर भए गेलीह ।


text:
वीर जबान
मातृभूमिक रक्षा लेल
शहीद भऽ जाइत छथि वीर जवान
समहारने छथि ओ देशक सीमान
नमन करैत अछी ‘किशन ,अहॉ छी वीर जवान।
मरब की जीयब
तेकर नहि रहैत छनि हुनका धियान
मुदा, देशक रक्षा लेल ओ सदखनि
न्योछाबर करैत छथि अपन जान।
सैनिक छथि ओ इन्सान
देशक दुश्मन पर रखैत छथि धियान
आतंकवादीक छक्का छोड़ा दैत छैक
परमवीर छथि, हिन्दुस्तानक वीर जवान।
महान छथि ओ वीर जवान, देशक खातिर
जे हॅंसैत-हॅंसैत देलथिहिन अपन बलिदान
भारतवासी गर्व करैत अछि अहॉ पर
नहि बिसरत कहियो अहॉक त्याग आओर बलिदान।
सीमा पार सॅं, केलक आतंकी हमला
कऽ देलियै आतंक के मटियामेट अहॉं
भऽ गेलहुँ अपने लहु-लुहान मुदा
आतंक सॅं बचेलहुँ सभहक जान
करगिल सॅ कूपवाड़ा तक
आतंकवादी सॅं लैत छी अहॉं टक्कर
अहॉंक वीरता देखि कऽ
अबैत छैक ओकरा चक्कर।
बीर जबान यौ बीर जबान
समहारने छी अहॉं देशक सीमान
कोना कऽ हेतै देशक रक्षा
सदखनि अहॉ रहैत छी हरान।
:- किशन कारीग़र-:
परिचय:-जन्म- 1983ई0 कलकता में मूल नाम-कृष्ण कुमार राय किशन’।
पिताक नाम- श्री सीतानन्द राय नन्दू’माताक नाम- श्रीमती अनुपमा देबी।
मूल निवासी- ग्राम-मंगरौना भाया-अंधराठाढ़ी जिला-मधुबनी बिहार।
हिंदी में किशन नादान आओर मैथिली में किशन कारीग़र के नाम सॅं लिखैत छी। हिंदी आ मैथिली में लिखल नाटक आकाशवाणी सॅं प्रसारित एवं दर्जनों लघु कथा कविता राजनीतिक लेख प्रकाशित भेल अछि।
वर्तमान में आकशवाणी दिल्ली में संवाददाता सह समाचार वाचक पद पर कार्यरत।
शिक्षाः- एम फिल पत्रकारिता एवं बी एड कुरूक्षे़त्र विश्वविद्यालय कुरूक्षेत्र सॅं।
हमर ईमेल:-hellomithilaa@gmail.com


text:
सुभाषचन्द्र झा, सहरसा। २९ अप्रैल २०२२, मैथिली जिन्दाबाद!!
प्रो धीरेंद्र नारायण झा धीर केर निधन मैथिली साहित्यक अपूरणीय क्षति
डॉ कुलानंद झा सहरसा बीएसएस कॉलेज, सुपौल केर सेवानिवृत्त प्राचार्य एवं मैथिली साहित्य केर ख्यातिलब्ध साहित्यकार प्रो. धीरेंद्र नारायण झा “धीर” के निधन केर दुखद सूचना सँ मैथिली साहित्यिक जगत मे शोकक लहरि व्याप्त अछि। हुनकर निधन मैथिली साहित्य जगत केर लेल अपूरणीय क्षति अछि जेकर भरपाई निकट भविष्य मे संभव प्रतीत नहि भ’ रहल अछि। हुनकर निधन पर प्रो डॉ कुलानंद झा बतौलनि जे प्रो धीर, महेंद्र आ जयराम खाँ सुप्रसिद्ध मैथिली मंच उद्घोषक मायानंद मिश्रक ‘तिजोड़ी’ छलाह। प्रो. धीर जीवन पर्यंत मैथिली साहित्य केर सेवा करैत रहलाह। इयैह कारण छल जे समूचा देश विदेश मे आयोजित होमय वाला मैथिली सांस्कृतिक मंच पर प्रो धीर अप्पन अद्भुत प्रतिभा केर प्रदर्शन कय लोक सबके मंत्रमुग्ध करैत रहलाह। हुनकर लिखल लतमारा लघु कथा संग्रह स पैघ प्रसिद्धि भेटलनि। ओतहि साहित्य अकादमी द्वारा एकटा अनुवादित पुस्तक हिमालयांत सेहो प्रकाशित भेल अछि। संगहि अखन तक अनेको पत्र पत्रिका मे कथा कविता प्रकाशित भेल छन्हि। प्रो० धीर बाबू कहने छलाह जे हमर कतेको रचना मे स किछुए प्रकाशित भेल अछि। शेष लिखित रचना जल्दिए प्रकाशित करायब। डॉ झा बतौलनि जे हुनकर अंतिम दाह संस्कार पैतृक गांव मधुबनी जिलाक घोघरडीहा गांव मे कयल गेलनि।
हिनक ज्येष्ठ सुपुत्र सचिन कुमार झा नम आँखि सँ मुखाग्नि देलखिन। शोक व्यक्त करय मे पूर्व विधायक संजीव कुमार झा, पीजी मैथिली विभागाध्यक्ष प्रो.डॉ.संजय कुमार मिश्र, डॉ मनोज सिंह, सुमित सुमन, प्रभात रंजन, राजेश रंजन, मनोज ठाकुर, किसलय कृष्ण, रामकुमार सिंह, संदीप कश्यप, संजीव कश्यप, मो मुख्तार आलम, भोगेन्द्र शर्मा, राघव झा, भरत झा, जीवछ झा, निरंजन कुमार, पवन कुमार, गिरजानंद मिश्र, सुरेश चंद्र झा, अश्विनी कुमार झा, सत्यनारायण झा, रमेश आनंद झा, सत्य नारायण मिश्र, रुपेश कुमार मिश्र, शालीन झा सहित अन्यान्य लोक श्रद्धांजलि अर्पित कयलनि।


text:
दरअसल, झारखंड हाईकोर्ट नवंबर 2014 मे लालू क' राहत दैत हुनका पर लागल घोटाला केर साजिश रचबाक आरोप हटा देना छल। हाईकोर्ट अप्पन फैसला मे कहने छल कि एकहि अपराधक लेल कुनु व्यक्ति क' 2 बेर सजा नहि देल जे सकैत अछि। ओनाकि फैसला मे इयो कहल गेल छल कि लालू यादव केर खिलाफ भारतीय दंड संहिता (आईपीसी) के दुइ आन धारा केर तहत मुकदमा जारी रहत।
अपने के बता दी कि सीबीआई राजद प्रमुख के खिलाफ आरोप हाटेबा क' शीर्ष अदालत मे चुनौती देना छल, जाहिक सुनवाई केर दौरान यादव के पैरवी क' रहल वरिष्ठ अधिवक्ता राम जेठमलानी दलील देना छल कि सीबीआई फुइस फटक अर्जी दाखिल केना अछि आओर तथ्य के नुकेने छैथ।
जेठमलानी उच्च न्यायालय के आदेश क' चुनौती देबा मे भेल देरी पर सेहो सवाल ठाढ़ केना छला। ओ कहने छला कि पहिने ई तय करबाक चाही कि सीबीआई के याचिका सुनवाई योग्य अछि वा नहि।
करीब 950 करोड़ टाका के चारा घोटाला के केस मे लालू प्रसाद यादव के अलावा बिहार के पूर्व मुख्यमंत्री जगन्नाथ मिश्र, जेडीयू सांसद जगदीश शर्मा समेत 45 आरोपी अछि। सभ पर चाईबासा कोषागार से 37.7 करोड़ टाका केर अवैध निकासी केर आरोप अछि।


text:
लेख
– विवेकी झा
#लेखनी_के_धार #दहेज_मुक्त_मिथिला
फगुआ
अइछ सब एक रँग में रँगल॥
होलिका दहन आ होली मनाबै के पाछु एकटा प्रचलित कथा अइछ। कहल जायत छै दानव राजा हिरण्यकश्यप जे देवता सँ घृणा करैत छल आ ब्रम्हा सँ प्राप्त बरदान के कारण अपने के सर्व शक्तिशाली मानि भगवान बुझय लागल छल । हुनक पुत्र प्रह्लाद जे भगवान विष्णुक भक्त छल हुनकर पूजा करैत छल। अहि बात सँ क्रोध में आन्हर हिरण्यकश्यप अपन पुत्र प्रह्लाद के दंड दै लेल अपन बहिन होलिका के बजेलक जिनका पास एहेन कपड़ा छलनि जकरा ओढ़ला के बाद आगि सँ नय जरैत छली। अहिबात के फायदा उठबैत प्रह्लाद के ल होलिका आइग के चिता में प्रबेश केली । जिनका सँग भगवान हुनका की हैत नियति अपन काज केलक कपड़ा होलिका लग सँ हटी प्रहलादक सँ लिपैट गेल ताहि कारन प्रहलाद बची गेलैथ आ होलिका जरि गेली। ओही के प्रतीक स्वरुप सम्मत जरायल जायत छै ।
हम सब गांव में जखन होयत छी त अपन अगल बगल मिलैत-जुलैत राग-लय में किछु आम भाषाक गीत जरुर सुनइ में आबि जायत, जाहि में किछु प्रचलित ….जोगिरा श र र र जोगिरा रे ………गीत सुनाई द जायत । रघुबर सँ खेलब हम होली सजनी…रघुबर सँ …. आ होली खेले रघुबीरा….. जेकाँ गीत आहाँके होली के रँग में सराबोर क झुमै पर मजबुर क देत।
फगुआ आ भांग के मस्ती नय भेल से केना अहि क्रम में पुरा तरह स सब किछु बिसरा क सब एक भ जायत छै। फगुआ का विशेष पकवान पिड़कीया (गुझिया) हर घर में बनल भेट जायत। मालपुआ के बारे में की कहल जाय। जलेबी सेहो भाँग सँ डुबल, जे किछु खाय ओ सब आहाँ के हाथ के रँग सँ रँगायल ।